8.1 โครงสร้างการจัดการ

 การบริหารงานธนาคารมีการแบ่งโครงสร้างกรรมการธนาคารเป็น 6 ชุด ได้แก่ คณะกรรมการธนาคาร คณะกรรมการตรวจสอบ คณะกรรมการสรรหาและกำหนดค่าตอบแทน คณะกรรมการกำกับการปฏิบัติตามกฎเกณฑ์และกำกับกิจการ คณะกรรมการบริหารความเสี่ยง และคณะกรรมการบริหาร รายละเอียดของคณะกรรมการแต่ละชุด ณ วันที่ 31 ธันวาคม 2555 มีดังนี้

[http://kk-th.listedcompany.com/images/org_chart_KK-Phatra_l.png]

คณะกรรมการธนาคาร

ในฐานะตัวแทนของผู้ถือหุ้น คณะกรรมการธนาคารมีบทบาท หน้าที่
และความรับผิดชอบในการดำเนินกิจการของธนาคารให้มีความมั่นคง มีผลตอบแทนที่ดี
ด้วยความซื่อสัตย์สุจริต และพึงหลีกเลี่ยงปัญหาในเรื่องความขัดแย้งทางผลประโยชน์
โดยมีขอบเขตอำนาจและหน้าที่ ดังนี้

(1) กำหนดทิศทางและเป้าหมายเชิงกลยุทธ์ในภาพรวมของธนาคารรวมทั้งพิจารณาอนุมัตินโยบายและทิศทางการดำเนินงานของธนาคารที่เสนอโดยคณะกรรมการบริหาร
    และกำกับควบคุมดูแลฝ่ายจัดการโดยผ่านคณะกรรมการบริหารให้ดำเนินการให้เป็นไปตามนโยบายที่ได้รับการอนุมัติไว้อย่างมีประสิทธิภาพและประสิทธิผล
    เพื่อระวังรักษาผลประโยชน์ของธนาคารและผู้ถือหุ้น รวมถึงกำหนดและอนุมัตินโยบายต่างๆ
    ตามที่กฎหมายหรือหน่วยงานทางการที่กำกับดูแลกำหนด

(2) จัดให้มีบทบัญญัติเกี่ยวกับจรรยาบรรณทางธุรกิจ จริยธรรมทางธุรกิจ จริยธรรมของกรรมการ
    ผู้มีอำนาจในการจัดการและพนักงาน เพื่อเป็นแนวทางปฏิบัติภายในองค์กร

(3) กำกับดูแลให้คณะกรรมการย่อยชุดอื่นๆ
    ดำเนินการให้ฝ่ายจัดการกำหนดและจัดทำระบบการกำกับดูแลกิจการธนาคารที่จำเป็นทั้งตามที่กฎหมายกำหนดและที่จำเป็นตามลักษณะของการประกอบการ
    พิจารณาอนุมัติระบบการกำกับดูแล
    ตลอดจนติดตามประสิทธิผลของระบบกำกับดูแลเพื่อให้คำแนะนำในการปรับปรุง

(4) ดูแลให้คณะกรรมการบริหารความเสี่ยงของธนาคารมีการกำหนดนโยบายกระบวนการ
    และการควบคุมทางด้านการบริหารความเสี่ยงประเภทต่างๆ
    โดยอย่างน้อยที่สุดจะต้องครอบคลุมถึงความเสี่ยงทางด้านสินเชื่อ การตลาดและการลงทุน
    สภาพคล่อง การปฏิบัติการ ชื่อเสียง กฎหมาย และกลยุทธ์
    ทั้งนี้คณะกรรมการต้องทำหน้าที่อนุมัตินโยบายดังกล่าว
    รวมทั้งทบทวนกลยุทธ์การปฏิบัติงานจริงและนโยบายในเรื่องดังกล่าวอย่างสม่ำเสมอ

(5) ดำเนินการให้ธนาคารมีระบบการควบคุมภายในและการตรวจสอบภายในที่มีประสิทธิภาพ

(6) จัดให้มีการถ่วงดุลอำนาจของฝ่ายจัดการและ/หรือผู้ถือหุ้นรายใหญ่ให้อยู่ในระดับที่เหมาะสมโดยให้ความสำคัญต่อสัดส่วนหรือจำนวนของกรรมการอิสระในคณะกรรมการของธนาคารด้วย

(7) พิจารณาแต่งตั้งและกำหนดบทบาทหน้าที่คณะกรรมการชุดย่อยอื่นๆ
    ตามความเหมาะสมของธนาคาร เพื่อช่วยดูแลการบริหารให้เป็นไปตามนโยบายที่กำหนด เช่น
    คณะกรรมการตรวจสอบ คณะกรรมการสรรหาและกำหนดค่าตอบแทน
    คณะกรรมการบริหารความเสี่ยง และคณะกรรมการบริหาร เป็นต้น

(8) ดูแลให้ฝ่ายจัดการบอกกล่าวเรื่องที่สำคัญของธนาคารต่อคณะกรรมการ
    และมีกระบวนการในการจัดส่งข้อมูลเพื่อให้คณะกรรมการได้รับข้อมูลอย่างเพียงพอที่จะทำให้สามารถปฏิบัติตามอำนาจ
    หน้าที่ และความรับผิดชอบได้อย่างสมบูรณ์

(9) ให้ความเห็นชอบรายงานทางการเงินประจำปีที่ผ่านการตรวจสอบจากผู้สอบบัญชี
    และการสอบทานของคณะกรรมการบริหาร และคณะกรรมการตรวจสอบแล้ว
    เพื่อขอการรับรองจากที่ประชุมผู้ถือหุ้น และรับทราบความเห็นจากผู้สอบบัญชี (Management
    Letter) พร้อมความเห็นจากคณะกรรมการบริหาร

(10) พิจารณาแต่งตั้งและกำหนดอำนาจหน้าที่ของผู้บริหารตั้งแต่ระดับผู้ช่วยกรรมการผู้จัดการใหญ่ขึ้นไป

(11) ดูแลให้ธนาคารกำหนดนโยบายเกี่ยวกับการให้สินเชื่อและการลงทุนแก่บุคคลที่เกี่ยวข้องกับธนาคาร

(12) พิจารณาให้ความเห็นชอบข้อเสนอของฝ่ายจัดการ โดยผ่านคณะกรรมการชุดย่อยอื่นๆ
     ในการกำหนดอำนาจในการอนุมัติวงเงินสินเชื่อ ลงทุน ก่อภาระผูกพัน
     หรือทำธุรกรรมที่มีลักษณะคล้ายการให้สินเชื่อ รวมทั้งการจัดซื้อ
     และค่าใช้จ่ายเพื่อการบริหารงาน เพื่อประโยชน์ของธนาคารภายใต้กฎหมายที่เกี่ยวข้อง

(13) กำหนดให้กรรมการต้องเข้าร่วมประชุมอย่างน้อยที่สุดกึ่งหนึ่งของจำนวนครั้งของการประชุมที่จัดขึ้นในแต่ละปี

นอกจากนี้คณะกรรมการธนาคารอาจแสวงหาความเห็นทางวิชาชีพจากที่ปรึกษาภายนอกเกี่ยวกับการดำเนินกิจการของธนาคารได้ด้วยค่าใช้จ่ายของธนาคาร

คณะกรรมการธนาคารมีการประชุมอย่างน้อย 3 เดือนครั้ง
องค์ประชุมประกอบด้วยกรรมการไม่น้อยกว่าสองในสามของจำนวนกรรมการทั้งหมด
และมติที่ประชุมใช้เสียงข้างมากของกรรมการที่เข้าประชุม
ทั้งนี้ประธานกรรมการไม่มีสิทธิออกเสียงชี้ขาด

คณะกรรมการธนาคารประกอบด้วยกรรมการทั้งสิ้น 15 คน แบ่งเป็นกรรมการอิสระ 6 คน
กรรมการที่เป็นผู้บริหาร 3 คน กรรมการที่ไม่ได้เป็นผู้บริหาร 6 คน และเลขานุการบริษัทจำนวน 1
คน ดังนี้

1.  นายสุพล วัธนเวคิน ประธานกรรมการ / กรรมการที่ไม่ได้เป็นผู้บริหาร

2.  นายธวัชไชย สุทธิกิจพิศาล รองประธานกรรมการ / กรรมการที่ไม่ได้เป็นผู้บริหาร

3.  นายพิชัย ดัชณาภิรมย์ กรรมการอิสระ

4.  รศ.มานพ พงศทัต กรรมการอิสระ

5.  นายเชษฐ์ ภัทรากรกุล กรรมการอิสระ

6.  นายประวิทย์ วรุตบางกูร กรรมการอิสระ

7.  ดร. อนุมงคล ศิริเวทิน กรรมการอิสระ

8.  นายพงษ์เทพ ผลอนันต์ กรรมการอิสระ

9.  นายธานินทร์ จิระสุนทร กรรมการที่ไม่ได้เป็นผู้บริหาร

10. นายวีรวัฒน์ ชุติเชษฐพงศ์ กรรมการที่ไม่ได้เป็นผู้บริหาร

11. นายสุรพล กุลศิริ* กรรมการที่ไม่ได้เป็นผู้บริหาร

12. นายสุวิทย์ มาไพศาลสิน* กรรมการที่ไม่ได้เป็นผู้บริหาร

13. นายบรรยง พงษ์พานิช* กรรมการที่เป็นผู้บริหาร

14. นายอภินันท์ เกลียวปฏินนท์* กรรมการที่เป็นผู้บริหาร

15. นางสาวฐิตินันท์ วัธนเวคิน* กรรมการที่เป็นผู้บริหาร

  นางสาวพรทิพย์ ชูพระคุณ เลขานุการบริษัท

 หมายเหตุ * เป็นกรรมการมีอำนาจลงนามผูกพันธนาคาร 

คณะกรรมการตรวจสอบ 

ปฏิบัติงานตามหน้าที่ที่คณะกรรมการธนาคารมอบหมาย
มีองค์ประกอบคณะกรรมการและขอบเขตอำนาจและหน้าที่ ดังนี้

(1) สอบทานให้ธนาคารมีการรายงานทางการเงินอย่างถูกต้องและเพียงพอ

(2) สอบทานให้ธนาคารมีระบบการควบคุมภายใน (Internal control)
    และระบบการตรวจสอบภายใน (Internal audit) ที่เหมาะสมและมีประสิทธิผล
    และพิจารณาความเป็นอิสระของหน่วยงานตรวจสอบภายใน
    ตลอดจนให้ความเห็นชอบในการพิจารณาแต่งตั้งโยกย้าย
    เลิกจ้างหัวหน้าหน่วยงานตรวจสอบภายในหรือหน่วยงานอื่นใดที่รับผิดชอบเกี่ยวกับการตรวจสอบภายใน

(3) พิจารณา คัดเลือก
    เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของธนาคาร
    และเสนอค่าตอบแทนของบุคคลดังกล่าว
    รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมด้วยอย่างน้อยปีละ 1
    ครั้ง

(4) พิจารณาการเปิดเผยข้อมูลของธนาคาร รายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ให้เป็นไปตาม พรบ.
    หลักทรัพย์และตลาดหลักทรัพย์ รวมทั้งกฎหมายที่เกี่ยวข้องกับธุรกิจของธนาคาร
    ทั้งนี้เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อธนาคาร

(5) กำหนดหน้าที่ของคณะกรรมการตรวจสอบตลอดจนการเปลี่ยนแปลงในองค์ประกอบรวมทั้งการเปลี่ยนแปลงที่มีนัยสำคัญต่อการปฏิบัติงานของคณะกรรมการตรวจสอบไว้อย่างชัดเจนเป็นลายลักษณ์อักษรตามที่ได้รับอนุมัติจากคณะกรรมการ
    และต้องเปิดเผยให้ผู้ถือหุ้นทราบในรายงานประจำปีของธนาคาร

(6) จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของธนาคาร
    ซึ่งรายงานดังกล่าวต้องลงนามโดยประธานคณะกรรมการตรวจสอบและต้องประกอบด้วยข้อมูลอย่างน้อยดังต่อไปนี้

  (ก) ความเห็นเกี่ยวกับความถูกต้อง ครบถ้วน
  เป็นที่เชื่อถือได้ของรายงานทางการเงินของธนาคาร

  (ข) ความเห็นเกี่ยวกับความเพียงพอของระบบควบคุมภายในของธนาคาร

  (ค) ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของธนาคาร

  (ง) ความเห็นเกี่ยวกับความเหมาะสมของผู้สอบบัญชี

  (จ) ความเห็นเกี่ยวกับรายการที่อาจมีความขัดแย้งทางผลประโยชน์

  (ฉ) จำนวนการประชุมคณะกรรมการตรวจสอบ
  และการเข้าร่วมประชุมของกรรมการตรวจสอบแต่ละท่าน

  (ช)
  ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร
  (Charter)

  (ซ)
  รายการอื่นที่เห็นว่าผู้ถือหุ้นและผู้ลงทุนทั่วไปควรทราบภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการธนาคาร

(7) รายงานต่อคณะกรรมการเพื่อดำเนินการปรับปรุงแก้ไขภายในเวลาที่คณะกรรมการตรวจสอบเห็นสมควรในกรณีที่คณะกรรมการตรวจสอบพบหรือมีข้อสงสัยว่ามีรายการหรือการกระทำ
    ดังต่อไปนี้

  (ก) รายการที่เกิดความขัดแย้งทางผลประโยชน์

  (ข) การทุจริต หรือมีสิ่งผิดปกติหรือมีความบกพร่องที่สำคัญในระบบควบคุมภายใน

  (ค) การฝ่าฝืนกฎหมายว่าด้วยธุรกิจสถาบันการเงินกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ ข้อกำหนดของธนาคารแห่งประเทศไทย
  หรือกฎหมายอื่นที่เกี่ยวข้องกับธุรกิจของธนาคารและหลักทรัพย์ และกฎหมายอื่นๆ
  หากคณะกรรมการหรือผู้บริหารไม่ดำเนินการให้มีการปรับปรุงแก้ไขภายในเวลาตามที่คณะกรรมการตรวจสอบกำหนด
  คณะกรรมการตรวจสอบจะต้องเปิดเผยการกระทำดังกล่าวไว้ในรายงานประจำปี
  และรายงานต่อธนาคารแห่งประเทศไทยสำนักงานคณะกรรมการกำกับหลักทรัพย์และตลาดหลักทรัพย์
  หรือตลาดหลักทรัพย์แห่งประเทศไทย

(8) คณะกรรมการตรวจสอบมีอำนาจในการตรวจสอบ และสอบสวนผู้ที่เกี่ยวข้อง
    และเรื่องที่เกี่ยวข้องภายในขอบเขตของอำนาจและหน้าที่
    คณะกรรมการตรวจสอบต้องมีอำนาจในการว่าจ้าง
    หรือนำเอาผู้เชี่ยวชาญเฉพาะด้านมาช่วยงานตรวจสอบ
    และสอบสวนได้ตามที่คณะกรรมการตรวจสอบพิจารณาว่าเหมาะสม

(9) เมื่อมีความจำเป็นคณะกรรมการตรวจสอบอาจเชิญฝ่ายจัดการ
    หรือผู้ที่เกี่ยวข้องเข้าร่วมประชุมและให้ข้อมูลในส่วนที่เกี่ยวข้องได้

(10) ประสานงานกับคณะกรรมการบริหารความเสี่ยง
     เพื่อให้มีการปฏิบัติงานเป็นไปตามกรอบนโยบายการบริหารความเสี่ยงของธนาคาร

(11) ปฏิบัติการอื่นใดตามที่คณะกรรมการมอบหมายด้วยความเห็นชอบของคณะกรรมการตรวจสอบ

คณะกรรมการตรวจสอบมีการประชุมอย่างน้อย 3 เดือนครั้ง
องค์ประชุมประกอบด้วยกรรมการไม่น้อยกว่ากึ่งหนึ่งของจำนวนกรรมการทั้งหมด
มติที่ประชุมใช้เสียงข้างมากของกรรมการที่เข้าประชุม
โดยคณะกรรมการตรวจสอบของธนาคารมีประธานกรรมการและกรรมการทุกคนเป็นกรรมการอิสระ

คณะกรรมการตรวจสอบประกอบด้วยกรรมการอิสระทั้งหมด จำนวน 4 คน ดังนี้

1.  นายพิชัย ดัชณาภิรมย์ ประธานกรรมการตรวจสอบ

2.  นายเชษฐ์ ภัทรากรกุล กรรมการ

3.  นายประวิทย์ วรุตบางกูร กรรมการ

4.  ดร. อนุมงคล ศิริเวทิน กรรมการ

  ดร. ณรงค์ ปรีดานันท์ เลขานุการ

 

คณะกรรมการสรรหาและกำหนดค่าตอบแทน

ปฏิบัติงานตามหน้าที่ที่คณะกรรมการธนาคารมอบหมาย มีองค์ประกอบคณะกรรมการ
และขอบเขตอำนาจและหน้าที่ ดังนี้

(1) กำหนด นโยบาย หลักเกณฑ์
    และวิธีการในการสรรหากรรมการและผู้มีอำนาจในการจัดการของธนาคาร
    ตั้งแต่ระดับผู้ช่วยกรรมการผู้จัดการใหญ่ขึ้นไป เพื่อเสนอต่อคณะกรรมการธนาคาร
    รวมทั้งคัดเลือกและเสนอชื่อบุคคลที่มีคุณสมบัติเหมาะสมเพื่อดำรงตำแหน่งกรรมการ
    กรรมการชุดย่อยที่ได้รับมอบหมายอำนาจหน้าที่และความรับผิดชอบโดยตรงจากคณะกรรมการธนาคารและผู้มีอำนาจในการจัดการของธนาคาร
    เพื่อเสนอต่อคณะกรรมการธนาคาร

(2) ดูแลให้คณะกรรมการธนาคารมีขนาดและองค์ประกอบที่เหมาะสมกับองค์กร
    รวมถึงมีการปรับเปลี่ยนให้สอดคล้องกับสภาพแวดล้อมที่เปลี่ยนแปลงไปโดยคณะกรรมการธนาคารจะต้องประกอบด้วยบุคคลที่มีความรู้ความสามารถ
    และประสบการณ์ในด้านต่างๆ

(3) เปิดเผย นโยบายการสรรหา
    และรายละเอียดของกระบวนการสรรหาในรายงานประจำปีของธนาคาร

(4) ดูแลให้กรรมการ
    และผู้มีอำนาจในการจัดการได้รับผลตอบแทนที่เหมาะสมกับหน้าที่และความรับผิดชอบ
    โดยกรรมการที่ได้รับมอบหมายให้มีหน้าที่และความรับผิดชอบเพิ่มขึ้นควรได้รับค่าตอบแทนที่เหมาะสมกับหน้าที่และความรับผิดชอบที่ได้รับมอบหมายนั้น

(5) พิจารณากำหนดค่าตอบแทนและผลประโยชน์อื่นที่ให้แก่กรรมการ ประธานเจ้าหน้าที่บริหาร
    และประธานธุรกิจหรือเทียบเท่า เพื่อเสนอต่อคณะกรรมการธนาคาร
    และกำหนดนโยบายการจ่ายค่าตอบแทนและผลประโยชน์อื่นที่ให้แก่ผู้บริหารระดับสูงอื่น ๆ
    ตำแหน่งระดับผู้ช่วยกรรมการผู้จัดการใหญ่ขึ้นไป
    เพื่อเป็นแนวทางในการพิจารณาค่าตอบแทนและผลประโยชน์โดยคณะกรรมการบริหารทรัพยากรบุคคลกลุ่ม

(6) กำหนดแนวทางการประเมินผลงานของกรรมการ ประธานเจ้าหน้าที่บริหาร
    และประธานธุรกิจหรือเทียบเท่า เพื่อเสนอต่อคณะกรรมการธนาคาร
    เพื่อเป็นแนวทางในการพิจารณาประเมินผลงานโดยคณะกรรมการธนาคาร
    และกำหนดแนวทางการประเมินผลงานของผู้บริหารระดับสูงอื่นๆ
    ตำแหน่งระดับผู้ช่วยกรรมการผู้จัดการใหญ่ ขึ้นไป
    เพื่อเป็นแนวทางในการพิจารณาโดยคณะกรรมการบริหารทรัพยากรบุคคลกลุ่ม
    เพื่อพิจารณาปรับผลตอบแทนประจำปีโดยคำนึงถึงหน้าที่ความรับผิดชอบและความเสี่ยงที่เกี่ยวข้องรวมถึงความสำคัญกับการเพิ่มมูลค่าของส่วนของผู้ถือหุ้นในระยะยาวประกอบการพิจารณาในการประเมินผล

(7) เปิดเผยนโยบายเกี่ยวกับการกำหนดค่าตอบแทน และเปิดเผยค่าตอบแทนในรูปแบบต่างๆ
    รวมถึงการจัดทำรายงานการกำหนดค่าตอบแทน
    และความเห็นของคณะกรรมการกำหนดค่าตอบแทนไว้ในรายงานประจำปี

(8) กำกับดูแลให้มีการวางแผนและดำเนินการสรรหาผู้สืบทอดตำแหน่ง
    ตั้งแต่ระดับผู้ช่วยกรรมการผู้จัดการใหญ่ขึ้นไปต่อคณะกรรมการธนาคาร

คณะกรรมการสรรหาและกำหนดค่าตอบแทนมีการประชุมอย่างน้อยปีละ 2 ครั้ง
องค์ประชุมประกอบด้วยกรรมการไม่น้อยกว่ากึ่งหนึ่งของจำนวนกรรมการทั้งหมด และมติที่ประชุม
ใช้เสียงข้างมากของกรรมการที่เข้าประชุม

องค์ประกอบคณะกรรมการประกอบด้วยกรรมการจำนวน 5 คน
โดยประธานกรรมการเป็นกรรมการอิสระ ที่เหลือเป็นกรรมการอิสระ 2 คน
และกรรมการที่ไม่ได้เป็นผู้บริหาร 2 คน ดังนี้

1.  รศ.มานพ พงศทัต ประธานกรรมการสรรหาและกำหนดค่าตอบแทน*

2.  นายเชษฐ์ ภัทรากรกุล กรรมการ*

3.  นายพงษ์เทพ ผลอนันต์ กรรมการ*

4.  นายสุรพล กุลศิริ กรรมการ

5.  นายสุวิทย์ มาไพศาลสิน กรรมการ

  นางสาวนุจรี ศิษฏศรีวงศ์ เลขานุการ

 หมายเหตุ * เป็นกรรมการอิสระ

คณะกรรมการกำกับการปฏิบัติตามกฎเกณฑ์และกำกับกิจการ 

ปฏิบัติงานตามหน้าที่ที่คณะกรรมการธนาคารมอบหมาย มีองค์ประกอบคณะกรรมการ
และขอบเขตอำนาจและหน้าที่ ดังนี้

(1) กำกับดูแลให้ธนาคารและกลุ่มธุรกิจการเงิน มีการปฏิบัติตามกฎหมาย กฎเกณฑ์
    ข้อบังคับมาตรฐานแนวปฏิบัติที่บังคับใช้กับธุรกรรมต่างๆ รวมถึงประเพณีที่ถือปฏิบัติในตลาด
    มาตรฐานในวิชาชีพ บทบัญญัติเกี่ยวกับการกับดูแลที่ดีตามหลัก ธรรมาภิบาล
    และนโยบายด้านการปฏิบัติตามกฎเกณฑ์ (Compliance Policy)
    โดยผ่านหน่วยงานกำกับการปฏิบัติตามกฎเกณฑ์

(2) กำหนดให้มีระบบการกำกับดูแลการปฏิบัติตามกฎเกณฑ์ (Compliance)
    และการกำกับดูแลกิจการ (Good Governance) ที่มีประสิทธิภาพ และมีความเป็นอิสระ

(3) อนุมัติแผนงานกำกับการปฏิบัติตามกฎเกณฑ์ประจำปี (Annual Compliance Plan)
    ของหน่วยงานกำกับการปฏิบัติตามกฎเกณฑ์
    และติดตามการปฏิบัติงานของหน่วยงานกำกับการปฏิบัติตามกฎเกณฑ์ให้มีการดำเนินการตามแผนงานประจำปี
    เป็นไปอย่างครบถ้วนและบรรลุผลที่กำหนดไว้

(4) พิจารณาให้ความเห็นต่อรายงานการกำกับการปฏิบัติตามกฎเกณฑ์ประจำปี (Annual
    Compliance Report) เพื่อรายงาน ให้คณะกรรมการธนาคารทราบ
    ก่อนนำส่งหน่วยงานทางการที่กำกับดูแลภายในระยะเวลาที่กำหนด

(5) พิจารณากำหนดข้อพึงปฏิบัติที่ดีสำหรับคณะกรรมการธนาคารหรือคณะกรรมการชุดย่อย
    รวมถึงผู้บริหารและพนักงาน
    บทบัญญัติเกี่ยวกับจรรยาบรรณในการดำเนินธุรกิจของธนาคารและบริษัทในกลุ่มธุรกิจการเงิน

(6) พิจารณาให้ความเห็นชอบการพิจารณาแต่งตั้ง
    โยกย้ายและประเมินผลงานหัวหน้าหน่วยงานการกำกับการปฏิบัติตามกฎเกณฑ์

คณะกรรมการกำกับการปฏิบัติตามกฎเกณฑ์และกำกับกิจการมีการประชุมอย่างน้อย 3 เดือนครั้ง
องค์ประชุมประกอบด้วยกรรมการไม่น้อยกว่ากึ่งหนึ่งของจำนวนกรรมการทั้งหมด
และมติที่ประชุมใช้เสียงข้างมากของกรรมการที่เข้าประชุม

องค์ประกอบคณะกรรมการ ประกอบด้วยกรรมการจำนวน 4 คน
โดยประธานกรรมการเป็นกรรมการอิสระ ดังนี้

1.  นายเชษฐ์ ภัทรากรกุล ประธานกรรมการกำกับการปฏิบัติตามกฎเกณฑ์และกำกับกิจการ*

2.  นายประวิทย์ วรุตบางกูร กรรมการ*

3.  นายธานินทร์ จิระสุนทร กรรมการ

4.  นางภัทรพร มิลินทสูต กรรมการ

  นายพงษ์พันธุ์ สุขยางค์ เลขานุการ

หมายเหตุ * เป็นกรรมการอิสระ

คณะกรรมการบริหารความเสี่ยง 

ปฏิบัติงานตามหน้าที่ที่คณะกรรมการธนาคารมอบหมาย มีองค์ประกอบคณะกรรมการ
และขอบเขตอำนาจและหน้าที่ดังนี้

(1) กำหนดนโยบายเพื่อเสนอต่อคณะกรรมการธนาคารเพื่อพิจารณาในเรื่องของการบริหารความเสี่ยงโดยรวมของธนาคารและบริษัทในกลุ่มธุรกิจการเงิน
    ซึ่งต้องครอบคลุมถึงความเสี่ยงประเภทต่างๆ ที่สำคัญ เช่น ความเสี่ยงด้านเครดิต
    ความเสี่ยงจากตลาด ความเสี่ยงด้านสภาพคล่อง ความเสี่ยงด้านปฏิบัติการ
    และความเสี่ยงที่มีผลกระทบต่อชื่อเสียงของธนาคารและบริษัทในกลุ่มธุรกิจการเงิน เป็นต้น

(2) วางกลยุทธ์ให้สอดคล้องกับนโยบายการบริหารความเสี่ยงของธนาคาร ให้สามารถประเมิน
    ติดตามผล และกำกับดูแลปริมาณความเสี่ยงให้อยู่ในระดับที่เหมาะสม
    รวมถึงกำหนดหลักเกณฑ์ในการกันสำรองสำหรับสินทรัพย์จัดชั้น

(3) ทบทวนความเพียงพอของนโยบายและระบบการบริหารความเสี่ยง
    โดยรวมถึงความมีประสิทธิผลของระบบและการปฏิบัติตามนโยบายที่กำหนด

(4) รายงานผลการปฏิบัติงานต่อคณะกรรมการธนาคารอย่างสม่ำเสมอ
    เพื่อให้เกิดการปรับปรุงแก้ไขให้สอดคล้องกับนโยบายและหลักเกณฑ์การบริหารความเสี่ยงที่กำหนด
    และแจ้งให้คณะกรรมการตรวจสอบ
    และ/หรือคณะกรรมการกำกับการปฏิบัติตามกฎเกณฑ์และกำกับกิจการ (Compliance &
    Governance Committee)
    เพื่อทราบในสิ่งที่ต้องปรับปรุงแก้ไขเพื่อให้สอดคล้องกับนโยบายและหลักเกณฑ์บริหารความเสี่ยงที่กำหนด

(5) พิจารณาอนุมัติหลักเกณฑ์ต่างๆ ที่เกี่ยวข้อง และ/หรือเกี่ยวกับการให้สินเชื่อ การก่อภาระผูกพัน
    และการทำธุรกรรมที่มีลักษณะคล้ายการให้สินเชื่อ
    ที่สอดคล้องกับกรอบการบริหารความเสี่ยงที่ธนาคารและทางการกำหนด
    รวมทั้งการพิจารณากลั่นกรองนโยบายการให้สินเชื่อ
    เพื่อขออนุมัติต่อคณะกรรมการธนาคารต่อไป

(6) กำกับดูแลการบริหารความเสี่ยงของธนาคารและ บริษัทในกลุ่มธุรกิจการเงิน
    เพื่อรายงานต่อคณะกรรมการธนาคาร ตามที่ได้รับมอบหมาย

คณะกรรมการบริหารความเสี่ยงมีการประชุมอย่างน้อย 3 เดือนครั้ง
องค์ประชุมประกอบด้วยกรรมการไม่น้อยกว่ากึ่งหนึ่งของจำนวนกรรมการทั้งหมด และมติที่ประชุม
ใช้เสียงข้างมากของกรรมการที่เข้าประชุม คณะกรรมการบริหารความเสี่ยง
ประกอบด้วยกรรมการจำนวน 6 คน ดังนี้

1.  นายสุพล วัธนเวคิน ประธานกรรมการบริหารความเสี่ยง

2.  นายบรรยง พงษ์พานิช กรรมการ

3.  นายอภินันท์ เกลียวปฏินนท์ กรรมการ

4.  นายชวลิต จินดาวณิค กรรมการ

5.  นายประชา ชำนาญกิจโกศล กรรมการ

6.  ดร. อัญญา ขันธวิทย์ กรรมการ

  ดร. พบพนิต ภุมราพันธุ์ เลขานุการ

คณะกรรมการบริหาร 

ปฏิบัติงานตามหน้าที่ที่คณะกรรมการธนาคารมอบหมาย มีองค์ประกอบคณะกรรมการ
และขอบเขตอำนาจและหน้าที่ ดังนี้

(1) นำเสนอทิศทางและเป้าหมายเชิงกลยุทธ์ในภาพรวมของธนาคารและบริษัทในกลุ่มธุรกิจการเงินเพื่อนำเสนอขออนุมัติต่อคณะกรรมการธนาคาร

(2) พิจารณากลั่นกรองนโยบายและแผนการดำเนินงานของธนาคารและบริษัทในกลุ่มธุรกิจการเงินตามที่ประธานเจ้าหน้าที่บริหารเสนอเพื่อนำเสนอคณะกรรมการธนาคาร
    กำกับควบคุมดูแลให้ประธานเจ้าหน้าที่บริหารดำเนินการให้เป็นไปตามนโยบายที่ได้รับการอนุมัติไว้อย่างมีประสิทธิภาพและประสิทธิผล

(3) จัดให้มีบทบัญญัติเกี่ยวกับจรรยาบรรณทางธุรกิจ จริยธรรมทางธุรกิจ จริยธรรมของกรรมการ
    ผู้มีอำนาจในการจัดการและพนักงาน
    เพื่อเป็นแนวทางปฏิบัติภายในธนาคารและบริษัทในกลุ่มธุรกิจการเงินเพื่อนำเสนอต่อคณะกรรมการธนาคาร

(4) พิจารณาอนุมัติระเบียบการทำงานและการปฏิบัติงานของธนาคารและบริษัทในกลุ่มธุรกิจการเงิน

(5) ติดตามการดำเนินกิจการของธนาคารและบริษัทในกลุ่มธุรกิจการเงินตามที่ธนาคารกำหนดไว้
    เพื่อให้มั่นใจว่าประธานเจ้าหน้าที่บริหารดำเนินกิจการตามกฎหมายและนโยบายที่วางไว้

(6) กำหนดโครงสร้างองค์กรของธนาคารและบริษัทในกลุ่มธุรกิจการเงินรวมถึงมอบหมายเรื่องต่าง
    ๆ
    ในการดำเนินงานของธนาคารและบริษัทในกลุ่มธุรกิจการเงินให้แก่ประธานเจ้าหน้าที่บริหารและคณะกรรมการชุดย่อยต่างๆ
    เพื่อนำเสนอคณะกรรมการธนาคาร

(7) กำกับดูแลการปฏิบัติงานและกำหนดอำนาจหน้าที่ของประธานเจ้าหน้าที่บริหาร
    คณะกรรมการชุดย่อย และผู้บริหารที่ได้รับมอบหมายให้พิจารณาอนุมัติงานเฉพาะด้าน
    แทนคณะกรรมการบริหารตามแผนงานที่ได้รับมอบหมาย

(8) พิจารณาอนุมัติสินเชื่อ สินเชื่อปรับโครงสร้างหนี้ การขายสินทรัพย์รอการขายรายใหญ่
    และกำหนดราคาทรัพย์สินที่จะซื้อจากการขายทอดตลาดและใช้สิทธิคัดค้าน ตามวงเงินที่กำหนด
    รวมทั้งค่าใช้จ่ายและการดำเนินการเกี่ยวกับคดีความของลูกหนี้

คณะกรรมการบริหารมีการประชุม อย่างน้อย 1 เดือนครั้ง
องค์ประชุมประกอบด้วยกรรมการไม่น้อยกว่ากึ่งหนึ่งของจำนวนกรรมการทั้งหมด และมติที่ประชุม
ใช้เสียงข้างมากของกรรมการที่เข้าประชุม
หากเสียงไม่เอกฉันท์ให้กรรมการที่เข้าประชุมมีสิทธิเสนอเรื่องต่อคณะกรรมการธนาคารเพื่อพิจารณา
โดยหากมีผู้ใช้สิทธิ
ให้ถือว่าที่ประชุมคณะกรรมการบริหารได้มีมติให้เสนอคณะกรรมการธนาคารเพื่อพิจารณา
กรณีใช้มติเวียน กรรมการทุกคนลงลายมือชื่อในเอกสารของมตินั้น
โดยคณะกรรมการบริหารประกอบด้วยกรรมการจำนวน 5 คน โดยนายสุพล วัธนเวคิน เป็นที่ปรึกษา
ดังนี้

1.  นายบรรยง พงษ์พานิช ประธานกรรมการบริหาร

2.  นายอภินันท์ เกลียวปฏินนท์ กรรมการ

3.  นายกฤติยา วีรบุรุษ กรรมการ

4.  นางสาวฐิตินันท์ วัธนเวคิน กรรมการ

5.  นายประชา ชำนาญกิจโกศล กรรมการ

  นายชวลิต จินดาวณิค เลขานุการ

1.  
2.  
3.  
4.  
5.  
6.  

  นางภัทรพร มิลินทสูต ผู้ช่วยเลขานุการ

คณะกรรมการและอนุกรรมการ 

ในปี 2555
คณะกรรมการธนาคารได้พิจารณาทบทวนและมีมติอนุมัติให้มีคณะกรรมการและอนุกรรมการคณะต่างๆ
ภายใต้การกำกับดูแลของคณะกรรมการบริหาร จำนวน 16 คณะ
และคณะกรรมการบริหารความเสี่ยง จำนวน 1 คณะ ดังนี้

1.  คณะกรรมการบริหารสินทรัพย์และหนี้สิน

2.  คณะกรรมการสินเชื่อรายใหญ่และทรัพย์รอขายรายใหญ่

3.  คณะกรรมการการลงทุน

4.  คณะกรรมการพัฒนาระบบงานและเทคโนโลยีสารสนเทศกลุ่ม

5.  คณะกรรมการบริหารทรัพยากรบุคคลกลุ่ม

6.  คณะกรรมการบริหารทรัพยากรบุคคลธุรกิจธนาคารพาณิชย์

7.  คณะกรรมการอำนวยการธุรกิจธนาคารพาณิชย์

8.  คณะกรรมการสินเชื่อและทรัพย์รอขาย

9.  คณะกรรมการพัฒนาระบบงานและเทคโนโลยีสารสนเทศธุรกิจธนาคารพาณิชย์

10. คณะอนุกรรมการธุรกิจธนาคารรายย่อย

11. คณะอนุกรรมการสินเชื่อ

12. คณะอนุกรรมการประเมินราคาทรัพย์สิน

13. คณะอนุกรรมการทรัพย์รอขาย

14. คณะอนุกรรมการจัดซื้อจัดจ้าง (Non-IT)

15. คณะอนุกรรมการจัดซื้อจัดจ้างงานเทคโนโลยีสารสนเทศ

16. คณะอนุกรรมการพิจารณาคุณภาพสินทรัพย์ ^(/1)

17. คณะอนุกรรมการจัดการทรัพย์สิน

  หมายเหตุ - ^(/1) อยู่ภายใต้การกำกับดูแลของคณะกรรมการบริหารความเสี่ยง

และคณะกรรมการภายใต้การกำกับดูแลของประธานธุรกิจตลาดทุนและกรรมการผู้จัดการใหญ่อีก 4
คณะ ได้แก่

1. คณะกรรมการอำนวยการธุรกิจลูกค้าบุคคล

2. คณะกรรมการอำนวยการธุรกิจสถาบัน

3. คณะกรรมการบริหารความเสี่ยงธุรกิจตลาดทุน

4. คณะกรรมการบริหารทรัพยากรบุคคลธุรกิจตลาดทุน

สรุปการเข้าร่วมประชุมของคณะกรรมการธนาคาร และ คณะกรรมการชุดย่อยในปี 2555

+-------------+-----+-----+------+-------+------+-----+-------------+
| ร           | การ |     |      |       |      |     | กา          |
| ายชื่อกรรมการ | ประ |     |      |       |      |     | รดำรงตำแหน่ง |
|             | ชุมค |     |      |       |      |     |             |
|             | ณะก |     |      |       |      |     | กรร         |
|             | รรม |     |      |       |      |     | มการระหว่างปี |
|             | การ |     |      |       |      |     |             |
|             | ในปี |     |      |       |      |     |             |
|             | 2   |     |      |       |      |     |             |
|             | 555 |     |      |       |      |     |             |
+=============+=====+=====+======+=======+======+=====+=============+
|             | ก   | ต   | ส    | กำ    | บ    | บร  |             |
|             | รรม | รวจ | รรหา | กับการ | ริหาร | ิหาร |             |
|             | การ | สอบ |      | ปฏิบัติต | ความ |     |             |
|             | ธนา |     | และก | ามกฎเ | เสี่ยง | รวม |             |
|             | คาร | รวม | ำหนด | กณฑ์แล |      | 7   |             |
|             |     | 14  |      | ะกำกับ | รวม  | ครั้ง |             |
|             | รวม | ครั้ง | ค่าตอ | กิจการ | 13   |     |             |
|             | 10  |     | บแทน |       | ครั้ง  |     |             |
|             | ครั้ง |     |      | รวม   |      |     |             |
|             |     |     | รวม  | 12    |      |     |             |
|             |     |     | 7    | ครั้ง   |      |     |             |
|             |     |     | ครั้ง  |       |      |     |             |
+-------------+-----+-----+------+-------+------+-----+-------------+
| 1. นายสุพล   | 10  | -   | -    | -     | 1    | 7/7 | เข          |
| วัธนเวคิน     | /10 |     |      |       | 2/13 |     | ้าประชุมคณะกร |
|             |     |     |      |       |      |     | รมการบริหารใ |
|             |     |     |      |       |      |     | นฐานะที่ปรึกษา |
+-------------+-----+-----+------+-------+------+-----+-------------+
| 2. นายพิชัย   | 10  | 1   | -    | -     | -    | -   |             |
| ดัชณาภิรมย์    | /10 | 3/1 |      |       |      |     |             |
|             |     | 3^( |      |       |      |     |             |
|             |     | /1) |      |       |      |     |             |
+-------------+-----+-----+------+-------+------+-----+-------------+
| 3. รศ. มานพ | 10  | 5/  | 5/5^ | -     | -    | -   | ลาออกจากกรร |
| พงศทัต       | /10 | 6^( | (/2) |       |      |     | มการตรวจสอบ |
|             |     | /1) |      |       |      |     |             |
|             |     |     |      |       |      |     | (12 กันยายน  |
|             |     |     |      |       |      |     | 2555)       |
+-------------+-----+-----+------+-------+------+-----+-------------+
| 4. นายเชษฐ์  | 10  | 14  | 7/7  | 12/12 | -    | -   |             |
| ภัทรากรกุล    | /10 | /14 |      |       |      |     |             |
+-------------+-----+-----+------+-------+------+-----+-------------+
| 5.          | 10  | 14  | -    | 12/12 | -    | -   |             |
| นายประวิทย์   | /10 | /14 |      |       |      |     |             |
| วรุตบางกูร    |     |     |      |       |      |     |             |
+-------------+-----+-----+------+-------+------+-----+-------------+
| 6. ดร.      | 7/7 | 5/5 | -    | -     | -    | -   | 26 เมษายน   |
| อนุมงคล      |     |     |      |       |      |     | 2555        |
| ศิริเวทิน      |     |     |      |       |      |     |             |
|             |     |     |      |       |      |     | (แต่งตั้งใหม่)  |
+-------------+-----+-----+------+-------+------+-----+-------------+
| 7.          | 6/7 | -   | 1/1  | -     | -    | -   | 26 เมษายน   |
| นายพงษ์เทพ   |     |     |      |       |      |     | 2555        |
| ผลอนันต์      |     |     |      |       |      |     |             |
|             |     |     |      |       |      |     | (แต่งตั้งใหม่)  |
+-------------+-----+-----+------+-------+------+-----+-------------+
| 8.          | 10  | -   | -    | 9/9   | -    | -   |             |
| นายธานินทร์   | /10 |     |      | ^(/2) |      |     |             |
| จิระสุนทร     |     |     |      |       |      |     |             |
+-------------+-----+-----+------+-------+------+-----+-------------+
| 9. นายวีรวัฒน์ | 2/2 | -   | -    | -     | -    | -   | 12 กันยายน   |
| ชุติเชษฐพงศ์   |     |     |      |       |      |     | 2555        |
|             |     |     |      |       |      |     |             |
|             |     |     |      |       |      |     | (           |
|             |     |     |      |       |      |     | แทนนายประชา |
|             |     |     |      |       |      |     | ช           |
|             |     |     |      |       |      |     | ำนาญกิจโกศล) |
+-------------+-----+-----+------+-------+------+-----+-------------+
| 10. นายสุรพล | 10  | -   | 7/7  | -     | -    | -   |             |
| กุลศิริ        | /10 |     |      |       |      |     |             |
+-------------+-----+-----+------+-------+------+-----+-------------+
| 11. นายสุวิทย์ | 2/2 | -   | 1/1  | -     | -    | -   | 12 กันยายน   |
| มาไพศาลสิน   |     |     |      |       |      |     | 2555        |
|             |     |     |      |       |      |     |             |
|             |     |     |      |       |      |     | (           |
|             |     |     |      |       |      |     | แทนนายกฤติยา |
|             |     |     |      |       |      |     | วีรบุรุษ)      |
+-------------+-----+-----+------+-------+------+-----+-------------+
| 12.         | 7/7 | -   | -    | -     | 4/4  | 7/7 | 26 เมษายน   |
| นายบรรยง    |     |     |      |       |      |     | 2555        |
| พงษ์พานิช     |     |     |      |       |      |     |             |
|             |     |     |      |       |      |     | (แต่งตั้งใหม่)  |
+-------------+-----+-----+------+-------+------+-----+-------------+
| 13.         | 10  | -   | -    | -     | 1    | 6/7 |             |
| นายธวัชไชย   | /10 |     |      |       | 1/13 |     |             |
| สุทธิกิจพิศาล   |     |     |      |       |      |     |             |
+-------------+-----+-----+------+-------+------+-----+-------------+
| 14.         | 2/2 | -   | -    | -     | 4/4  | 6/7 | 12 กันยายน   |
| นายอภินันท์    |     |     |      |       |      |     | 2555        |
| เกลียวปฏินนท์  |     |     |      |       |      |     |             |
|             |     |     |      |       |      |     | (           |
|             |     |     |      |       |      |     | แทนนางภัทรพร |
|             |     |     |      |       |      |     | มิลินทสูต)     |
+-------------+-----+-----+------+-------+------+-----+-------------+
| 15.         | 10  | -   | -    | -     | 9/9  | 7/7 |             |
| นางสาวฐิตินันท์ | /10 |     |      |       |      |     |             |
| วัธนเวคิน     |     |     |      |       |      |     |             |
+-------------+-----+-----+------+-------+------+-----+-------------+
| กรรมการที่ล   |     |     |      |       |      |     |             |
| าออกระหว่างปี |     |     |      |       |      |     |             |
| 2555        |     |     |      |       |      |     |             |
+-------------+-----+-----+------+-------+------+-----+-------------+
| 1. นายประชา | 6/7 | -   | -    | -     | 1    | 7/7 |             |
| ชำนาญกิจโกศล |     |     |      |       | 2/13 |     |             |
+-------------+-----+-----+------+-------+------+-----+-------------+
| 2. นายกฤติยา | 3/4 | -   | -    | -     | -    | 6/7 |             |
| วีรบุรุษ       |     |     |      |       |      |     |             |
+-------------+-----+-----+------+-------+------+-----+-------------+
| 3. นางภัทรพร | 3/4 | -   | -    | -     | -    | -   |             |
| มิลินทสูต      |     |     |      |       |      |     |             |
+-------------+-----+-----+------+-------+------+-----+-------------+

หมายเหตุ - ^(/1) นายพิชัย ดัชณาภิรมย์ และ รศ. มานพ พงศทัต
ครบวาระการเป็นกรรมการในเดือนเมษายน พ.ศ. 2555
และได้รับการแต่งตั้งให้กลับเข้าดำรงตำแหน่งประธานกรรมการตรวจสอบ และ กรรมการตรวจสอบ
ในเดือนพฤษภาคม 2555 ตามลำดับ

^(/2) รศ. มานพ พงศทัต และ นายธานินทร์ จิระสุนทร
ครบวาระการเป็นกรรมการในเดือนเมษายน พ.ศ. 2555
และได้รับการแต่งตั้งให้กลับเข้าดำรงตำแหน่งประธานกรรมการสรรหาและกำหนดค่าตอบแทน และ
กรรมการกำกับการปฏิบัติตามกฎเกณฑ์และกำกับกิจการ ในเดือนกรกฎาคม 2555 ตามลำดับ

การประเมินตนเองของคณะกรรมการธนาคาร

คณะกรรมการธนาคารจัดทำแบบประเมินผลการปฏิบัติงานของคณะกรรมการธนาคารทั้งคณะเป็นประจำทุกปี
อันรวมถึงการประเมินผลการปฏิบัติงานของประธานเจ้าหน้าที่บริหาร
และประธานธุรกิจหรือเทียบเท่า เพื่อให้ทราบว่าระยะเวลา 1 ปีที่ผ่านมา มีการปฏิบัติงานครบถ้วน
เหมาะสมตามขอบเขตอำนาจหน้าที่และเป็นไปตามหลักการกำกับดูแลกิจการที่ดีหรือไม่อย่างไร
โดยเลขานุการบริษัทเป็นผู้รวบรวม และสรุปผล

หัวข้อการประเมินในปี 2555 แบ่งเป็น 6 หัวข้อหลัก ประกอบด้วย 1)
ด้านโครงสร้างและคุณสมบัติของคณะกรรมการ 2) ด้านบทบาท หน้าที่
และความรับผิดชอบของคณะกรรมการ 3) ด้านการการประชุมคณะกรรมการ 4)
ด้านการทำหน้าที่ของคณะกรรมการ 5) ด้านความสัมพันธ์กับฝ่ายจัดการ และ 6)
ด้านการพัฒนาตนเองของกรรมการและการพัฒนาผู้บริหาร
ซึ่งแต่ละหัวข้อหลักประกอบไปด้วยหลายหัวข้อย่อยต่างๆ กัน รวมทั้งสิ้น 55 ข้อย่อย
ผลคะแนนการประเมินโดยรวมอยู่ในระดับคะแนน 3-4 (จากคะแนนสูงสุด 4)
แสดงถึงระดับการเห็นด้วยค่อนข้างมากจนถึงการเห็นด้วยอย่างมาก คะแนนเฉลี่ยในภาพรวมเท่ากับ
3.26 โดยมีสัดส่วนผลการประเมินตนเองของคณะกรรมการธนาคารสรุปตาม แต่ละหัวข้อหลักได้ดังนี้

กราฟผลประเมินตนเองของคณะกรรมการธนาคารประจำปี 2555

[]

การสรรหากรรมการและผู้บริหาร

1.  การคัดเลือกบุคคลที่ธนาคารจะแต่งตั้งเป็นกรรมการ

คณะกรรมการสรรหาและกำหนดค่าตอบแทนจะพิจารณาคัดเลือก และกลั่นกรองผู้ที่มีคุณสมบัติเหมาะสม
โดยคำนึงถึงการกำกับดูแลกิจการที่ดีและความจำเป็นขององค์กร
โดยคณะกรรมการสรรหาและกำหนดค่าตอบแทนจะรับฟังข้อเสนอแนะของผู้ถือหุ้นส่วนน้อย
ซึ่งมีสิทธิเสนอชื่อบุคคลที่ควรได้รับการแต่งตั้งเป็นกรรมการหรือกรรมการอิสระของธนาคารด้วย
ในการสรรหาและแต่งตั้งบุคคลเข้าดำรงตำแหน่งกรรมการอิสระนั้น
บุคคลดังกล่าวจะต้องมีคุณสมบัติตามประกาศของสำนักงานคณะกรรมการกำกับหลักทรัพย์และตลาดหลักทรัพย์
ตลาดหลักทรัพย์แห่งประเทศไทย และมีคุณสมบัติตามนิยามกรรมการอิสระของธนาคารด้วย
ธนาคารมีกระบวนการสรรหาบุคคล คือ ผู้ถือหุ้น กรรมการ และผู้บริหารระดับสูง
นำเสนอชื่อบุคคลที่มีคุณสมบัติเหมาะสม และประวัติโดยละเอียด
เพื่อให้คณะกรรมการสรรหาและกำหนดค่าตอบแทนพิจารณาคุณสมบัติ ความเหมาะสม และผลตอบแทน
แล้วนำเสนอต่อที่ประชุมคณะกรรมการธนาคารเพื่อพิจารณาเสนอต่อที่ประชุมผู้ถือหุ้นเพื่อแต่งตั้งเป็นกรรมการ
ตามหลักเกณฑ์ข้อบังคับของธนาคารดังต่อไปนี้

-   ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

-   ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตามข้อ (1)
    เลือกตั้งบุคคลคนเดียวหรือหลายคนเป็นกรรมการก็ได้
    แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

-   บุคคลซึ่งได้รับคะแนนสูงสุดตามลำดับลงมา
    เป็นผู้ได้รับการเลือกตั้งเป็นกรรมการเท่าจำนวนกรรมการที่พึงมีหรือพึงเลือกตั้งในครั้งนั้น
    ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่พึงจะมี
    หรือจะพึงเลือกตั้งในครั้งนั้น ให้ผู้เป็นประธานเป็นผู้ออกเสียงชี้ขาด

    1.  การให้ผู้ถือหุ้นส่วนน้อยเสนอระเบียบวาระการประชุมสามัญผู้ถือหุ้นและเสนอชื่อบุคคลเพื่อพิจารณาเลือกตั้งเป็นกรรมการ

การให้สิทธิแก่ผู้ถือหุ้นส่วนน้อยในการเสนอวาระการประชุม
และเสนอชื่อบุคคลเพื่อพิจารณาเลือกตั้งเป็นกรรมการล่วงหน้าเป็นส่วนหนึ่งของหลักการกำกับดูแลกิจการที่ดี
เพื่อแสดงให้เห็นถึงการปฏิบัติต่อผู้ถือหุ้นทุกรายอย่างเท่าเทียมกัน
และมีแนวทางชัดเจนในการกลั่นกรองระเบียบวาระที่เสนอว่าเกี่ยวข้องกับกิจการของธนาคาร
และเป็นประโยชน์ต่อธนาคารอย่างแท้จริง
ธนาคารจึงได้กำหนดหลักเกณฑ์ให้ผู้ถือหุ้นเสนอระเบียบวาระการประชุมสามัญผู้ถือหุ้นและเสนอชื่อบุคคลเพื่อพิจารณาเลือกตั้งเป็นกรรมการล่วงหน้า

ผู้ถือหุ้นที่จะเสนอระเบียบวาระการประชุมสามัญผู้ถือหุ้นหรือเสนอชื่อบุคคลเพื่อพิจารณาเลือกตั้งเป็นกรรมการ
ต้องมีคุณสมบัติ ดังนี้

-   เป็นผู้ถือหุ้นของธนาคารซึ่งต้องถือหุ้นอย่างน้อย 200,000 หุ้น (สองแสนหุ้น)
    โดยอาจเป็นผู้ถือหุ้นรายเดียว หรือหลายรายรวมกันได้

-   ต้องถือหุ้นในธนาคารตามสัดส่วนข้างต้นต่อเนื่องมาไม่น้อยกว่า 1 ปี
    และยังถือหุ้นตามสัดส่วนดังกล่าวในวันที่เสนอระเบียบวาระการประชุมหรือเสนอชื่อบุคคลเพื่อพิจารณาเลือกตั้งเป็นกรรมการ

-   สามารถแสดงหลักฐานการถือหุ้น เช่น หนังสือรับรองจากบริษัทหลักทรัพย์
    หรือหลักฐานอื่นจากตลาดหลักทรัพย์แห่งประเทศไทย หรือบริษัท ศูนย์รับฝากหลักทรัพย์
    (ประเทศไทย) จำกัด

ค่าตอบแทนกรรมการและผู้บริหาร

8.3.1 ค่าตอบแทนที่เป็นตัวเงิน

ค่าตอบแทนกรรมการ 

 หลักเกณฑ์การจ่ายค่าตอบแทนแก่กรรมการ พิจารณาจาก 3 องค์ประกอบ ที่สำคัญ คือ

-   ค่าตอบแทนที่ธนาคารจ่ายให้เป็นรายเดือน ในขณะที่ดำรงตำแหน่งประธานกรรมการ
    และกรรมการในคณะกรรมการของธนาคาร

-   ค่าเบี้ยประชุม คือ
    ค่าตอบแทนที่ประธานกรรมการและกรรมการได้รับในการเข้าร่วมประชุมคณะกรรมการชุดต่างๆ
    ในแต่ละครั้ง จะจ่ายเป็นรายครั้งเฉพาะครั้งที่เข้าร่วมประชุม

-   ค่าบำเหน็จกรรมการ คือ ค่าตอบแทนที่ธนาคารจ่ายให้กรรมการครั้งเดียวต่อปี
    จะพิจารณาตามผลประกอบการของธนาคารในแต่ละปี

อีกทั้ง ยังมีค่าตอบแทนของคณะกรรมการ
ในกรณีที่กรรมการได้รับมอบหมายให้ปฏิบัติหน้าที่ในคณะกรรมการชุดย่อยต่างๆ ได้แก่
คณะกรรมการตรวจสอบ คณะกรรมการสรรหาและกำหนดค่าตอบแทนกรรมการ
คณะกรรมการกำกับการปฏิบัติตามกฎเกณฑ์และกำกับกิจการ คณะกรรมการบริหารความเสี่ยง
คณะกรรมการบริหาร และคณะกรรมการสินเชื่อรายใหญ่และทรัพย์รอขาย
ซึ่งจะได้รับค่าตอบแทนเพิ่มเติมตามความเหมาะสม รายละเอียดดังนี้

ตารางผลตอบแทนกรรมการธนาคารปี 2555

[]

ธนาคารได้กำหนดนโยบายค่าตอบแทนสำหรับกรรมการไว้อย่างชัดเจนและโปร่งใส
มีคณะกรรมการสรรหาและกำหนดค่าตอบแทนทำหน้าที่ทบทวน
โดยค่าตอบแทนกรรมการอยู่ในระดับเดียวกับกลุ่มธุรกิจเดียวกัน
และอยู่ในอัตราที่สามารถดูแลและรักษากรรมการที่มีคุณสมบัติตามที่ธนาคารต้องการ
รวมทั้งเหมาะสมและสอดคล้องกับขอบเขตหน้าที่ความรับผิดชอบของกรรมการ
คณะกรรมการสรรหาและกำหนดค่าตอบแทนเป็นผู้พิจารณานำเสนอจำนวนค่าตอบแทนที่เหมาะสมต่อคณะกรรมการธนาคาร
เพื่อนำเสนอต่อที่ประชุมผู้ถือหุ้นพิจารณาอนุมัติเป็นประจำทุกปี

ค่าตอบแทนของผู้บริหารระดับสูง

สำหรับในปี 2555 ธนาคารจ่ายค่าตอบแทนให้คณะกรรมการบริหารรวม 16 คน
(รวมผู้อำนวยการอาวุโส ฝ่ายบัญชี) เป็นจำนวนเงินรวม 103.5 ล้านบาท
ลักษณะค่าตอบแทนกรรมการบริหารและผู้บริหาร จะอยู่ในรูปค่าตอบแทนที่เป็นเงินเดือน
เงินกองทุนสำรองเลี้ยงชีพและโบนัส ซึ่งแปรผันตามผลการดำเนินงานของธนาคาร นอกจากนี้
ธนาคารไม่มีการเสนอเอกสารสิทธิ์ที่จะซื้อหรือขายทรัพย์สินให้กับผู้บริหารระดับสูง

คณะกรรมการได้จัดให้มีการประเมินผลประธานเจ้าหน้าที่บริหาร และประธานธุรกิจหรือเทียบเท่า
เป็นประจำทุกปีและใช้ผลประเมินดังกล่าวพิจารณาให้ผลตอบแทนแก่ประธานเจ้าหน้าที่บริหาร
และประธานธุรกิจหรือเทียบเท่า
โดยประธานกรรมการสรรหาและกำหนดค่าตอบแทนซึ่งเป็นกรรมการอิสระและเป็นผู้มีอาวุโสสูงสุดในคณะกรรมการธนาคาร
ได้สื่อสารผลการพิจารณาให้ประธานเจ้าหน้าที่บริหาร และประธานธุรกิจหรือเทียบเท่า รับทราบด้วย

8.3.2 ค่าตอบแทนอื่น

ธนาคารมีการออกใบสำคัญแสดงสิทธิที่จะซื้อหุ้นสามัญของธนาคารให้แก่กรรมการ และพนักงาน
(ESOP-W2) โดยสามารถแสดงจำนวนใบสำคัญแสดงสิทธิของคณะกรรมการ ดังนี้

การเปลี่ยนแปลงการถือหุ้นในธนาคาร และ ESOP-W2 ของคณะกรรมการ

[]

การเปลี่ยนแปลงการถือหุ้นในธนาคาร และ ESOP-W2 ของผู้บริหาร

[]

การกำกับดูแลกิจการ

คณะกรรมการธนาคารให้ความสำคัญอย่างยิ่งและมีความมุ่งมั่นที่จะดำเนินการให้การกำกับดูแลกิจการของธนาคารเป็นไปตามหลักการกำกับดูแลกิจการที่ดี
ที่กำหนดโดยหน่วยงานกำกับดูแลธนาคาร อย่างต่อเนื่อง
อันเป็นผลให้ธนาคารได้รับรางวัลการปฏิบัติตามหลักการกำกับดูแลกิจการที่ดีหลายรางวัล ดังนี้

-   บริษัทจดทะเบียนที่จัดประชุมผู้ถือหุ้นได้ดีเยี่ยมและสมควรเป็นแบบอย่างในการประเมินคุณภาพการจัดประชุมสามัญผู้ถือหุ้น
    ประจำปี 2555 ประเมินโดยสมาคมส่งเสริมผู้ลงทุนไทย โดยได้รับคะแนนเต็ม 100 คะแนน

-   รางวัล Investor’s Choice Award ซึ่งเป็นรางวัลเกียรติยศที่สมาคมส่งเสริมผู้ลงทุนไทย
    มอบให้กับบริษัทจดทะเบียนที่ได้รับคะแนนเต็ม 100
    จากการประเมินผลการจัดประชุมใหญ่สามัญผู้ถือหุ้นประจำปี ต่อเนื่องกัน 4 ปี (2552 –
    2555)

-   รางวัลบริษัทจดทะเบียนด้านการรายงานบรรษัทภิบาลยอดเยี่ยม (Top Corporate
    Governance Report Awards)
    และรางวัลบริษัทจดทะเบียนดีเด่นด้านความรับผิดชอบต่อสังคม จากงาน SET Awards 2012
    โดยตลาดหลักทรัพย์แห่งประเทศไทยร่วมกับวารสารการเงินธนาคาร

-   รางวัลเกียรติยศแห่งความสำเร็จ (SET Award of Honor)
    ด้านการรายงานบรรษัทภิบาลยอดเยี่ยม
    ซึ่งตลาดหลักทรัพย์แห่งประเทศไทยและวารสารการเงินธนาคารจากงาน SET Awards 2012
    มอบให้กับบริษัทจดทะเบียนที่สามารถรักษาความเป็นเลิศในด้านต่าง ๆ ได้อย่างต่อเนื่องตั้งแต่
    3 ปีขึ้นไป

-   การกำกับดูแลกิจการในระดับดีเลิศ
    ในการสำรวจโดยสมาคมส่งเสริมสถาบันกรรมการบริษัทไทย (IOD)

-   รางวัล “บริษัทที่มีธรรมาภิบาลดีเด่นของเอเชีย ประจำปี 2555” จากวารสาร Corporate
    Governance Asia ซึ่งเป็นวารสารชั้นนำด้านธรรมาภิบาลแห่งเอเชีย เมื่อวันที่ 20 มิถุนายน
    2555 ซึ่งมีบริษัทจดทะเบียนไทยเพียง 12 บริษัทที่ได้รับรางวัลนี้

โดยในรอบปี 2555 ที่ผ่านมา ธนาคารได้มีการปฏิบัติตามหลักการกำกับดูแลกิจการที่ดีทั้ง 5 หมวด
ตามแนวทางของตลาดหลักทรัพย์แห่งประเทศไทยในแต่ละหัวข้อ ดังนี้

1.  นโยบายเกี่ยวกับการกำกับดูแลกิจการ

คณะกรรมการธนาคาร ได้ให้ความสำคัญต่อการกำกับดูแลกิจการที่ดี เพื่อเพิ่มความโปร่งใส
เพิ่มขีดความสามารถในการทำธุรกิจ และเพิ่มความเชื่อมั่นให้แก่ผู้ถือหุ้น
ผู้ลงทุนและผู้เกี่ยวข้องทุกฝ่าย
โดยคณะกรรมการธนาคารได้อนุมัตินโยบายการกำกับดูแลกิจการของธนาคารในการประชุมครั้งที่
2/2549 และจัดทำเป็นลายลักษณ์อักษร
โดยเนื้อหาในรายละเอียดเกี่ยวกับนโยบายการกำกับดูแลกิจการที่ดีที่มีเนื้อหาครอบคลุมถึงด้านสิทธิและความเท่าเทียมกันของผู้ถือหุ้นและผู้มีส่วนได้เสีย
ด้านคณะกรรมการเกี่ยวกับโครงสร้าง บทบาทหน้าที่ ความรับผิดชอบและความเป็นอิสระ
ด้านการเปิดเผยข้อมูลและความโปร่งใส ด้านการควบคุมและบริหารความเสี่ยง
และด้านจริยธรรมธุรกิจ และได้ดูแลให้มีการทบทวนปรับปรุงนโยบายและคู่มือการกำกับดูแลกิจการที่ดี
ตามโอกาสที่เหมาะสม เพื่อให้สอดคล้องกับสภาวะทางเศรษฐกิจและสังคมที่เปลี่ยนแปลงไป
โดยได้เปิดเผยรายละเอียดดังกล่าวในเว็บไซต์ของธนาคารแล้ว (www.kiatnakin.co.th)
รวมถึงการจัดสัมมนาให้ความรู้แก่พนักงานและผู้บริหารของธนาคารเพื่อให้เกิดความรู้ความเข้าใจมากขึ้น

2.  การปฏิบัติตามหลักการกำกับดูแลกิจการ

ธนาคารนำหลักการกำกับดูแลกิจการที่ดีไปใช้ปฏิบัติต่อผู้ถือหุ้น ผู้ลงทุน
ผู้มีส่วนได้เสียและผู้เกี่ยวข้องในรอบปี 2555 ที่ผ่านมา ดังนี้

1.  ด้านสิทธิของผู้ถือหุ้น

1.  การให้ข้อมูลแก่ผู้ถือหุ้นล่วงหน้าอย่างเพียงพอและทันเวลา

  ธนาคารกำหนดให้มีการประชุมสามัญผู้ถือหุ้น ภายในระยะเวลาไม่เกิน 4
  เดือนนับจากวันสิ้นสุดรอบบัญชีของธนาคาร
  และในกรณีที่มีความจำเป็นเร่งด่วนต้องเสนอวาระเป็นกรณีพิเศษที่ต้องได้รับการอนุมัติจากผู้ถือหุ้นแล้ว
  ธนาคารจะเรียกประชุมวิสามัญผู้ถือหุ้นเป็นกรณีไป โดยในปี 2555
  ธนาคารได้จัดการประชุมสามัญผู้ถือหุ้นขึ้นเมื่อวันที่ 26 เมษายน 2555
  และในระหว่างปีไม่มีการเรียกประชุมวิสามัญผู้ถือหุ้น
  โดยธนาคารมีวิธีดำเนินการในการจัดการประชุมโดยปฏิบัติตามคู่มือ AGM Checklist
  ของสมาคมส่งเสริมผู้ลงทุนไทย สมาคมบริษัทจดทะเบียน และ ก.ล.ต. คือ
  จะมีการเผยแพร่หนังสือเชิญประชุม และข้อมูลประกอบการประชุมตามวาระต่างๆ
  ให้ผู้ถือหุ้นทราบล่วงหน้าผ่านเว็บไซต์ของตลาดหลักทรัพย์แห่งประเทศไทย (ตลท.)
  และเว็บไซต์ของธนาคาร (www.kiatnakin.co.th) ก่อนวันประชุมผู้ถือหุ้น 31 วัน
  โดยธนาคารได้มอบหมายให้ บริษัท ศูนย์รับฝากหลักทรัพย์ (ประเทศไทย) จำกัด
  ซึ่งเป็นนายทะเบียนหลักทรัพย์ของธนาคาร
  เป็นผู้จัดส่งหนังสือเชิญประชุมให้แก่ผู้ถือหุ้นล่วงหน้าก่อนการประชุม 21 วัน
  รวมทั้งได้ทำการประกาศลงในหนังสือพิมพ์รายวันทั้งฉบับภาษาไทยและภาษาอังกฤษ อย่างละ 1
  ฉบับ ติดต่อกัน 3 วัน ซึ่งในหนังสือเชิญประชุมมีข้อมูลประกอบไปด้วย
  รายชื่อกรรมการพร้อมทั้งประวัติของกรรมการแต่ละคน ทั้งกรรมการใหม่ที่ได้รับการเสนอชื่อ
  และกรรมการเดิมที่ได้รับการเสนอชื่อโดยคณะกรรมการธนาคารให้กลับเข้ามาดำรงตำแหน่งอีกวาระหนึ่ง
  รายชื่อผู้สอบบัญชีและค่าตอบแทน การจ่ายเงินปันผล โดยระบุจำนวนเงินที่จ่าย
  นโยบายการจ่ายเงินปันผลและข้อมูลเปรียบเทียบกับอัตราการจ่ายเงินปันผลในปีที่ผ่านมา
  ทั้งนี้ในหนังสือเชิญประชุมมีการระบุวัตถุประสงค์และเหตุผล
  รวมทั้งความเห็นของคณะกรรมการในแต่ละวาระไว้อย่างชัดเจน

  ก่อนการประชุมผู้ถือหุ้น
  ธนาคารได้เปิดโอกาสให้ผู้ถือหุ้นสามารถส่งคำถามที่เกี่ยวกับวาระการประชุมล่วงหน้าได้ตั้งแต่วันที่มีคำบอกกล่าวเรียกประชุม
  เพื่อให้ผู้ถือหุ้นได้รับประโยชน์สูงสุดจากการประชุมรวมทั้งเป็นการรักษาสิทธิประโยชน์ของผู้ถือหุ้นเต็มที่
  โดยผู้ถือหุ้นสามารถส่งถึงคณะกรรมการผ่านทางเว็บไซต์ของธนาคาร
  (www.kiatnakin.co.th) หรือติดต่อผ่าน Email address:
  investor_relations@kiatnakin.co.th
  โดยสำนักกรรมการจะรวบรวมคำถามทั้งหมดส่งให้คณะกรรมการก่อนการประชุม

  นอกจากนี้ ในการประชุมจะมีการบันทึกการประชุมไว้เป็นลายลักษณ์อักษร
  รวมถึงการบันทึกภาพการประชุมไว้เป็นวีดิทัศน์ ก่อนเริ่มการประชุม
  ประธานกรรมการเป็นผู้ชี้แจงวิธีการออกเสียงลงคะแนนและวิธีการนับคะแนนในแต่ละวาระอย่างชัดเจน
  รวมถึงบันทึกคำถามของผู้ถือหุ้นและคำตอบของกรรมการ
  และบันทึกข้อมูลและผลของการลงมติคะแนนเสียงที่เห็นด้วย ไม่เห็นด้วย
  และงดออกเสียงของแต่ละวาระ รวมทั้งไม่มีการเพิ่มวาระอื่น ๆ
  ที่ไม่ได้ระบุไว้ในหนังสือนัดประชุมที่ส่งให้แก่ผู้ถือหุ้นล่วงหน้าอีกด้วย
  ทำให้ผู้ถือหุ้นมีข้อมูลที่ครบถ้วนเพียงพอที่จะใช้ประกอบการตัดสินใจลงคะแนนในวาระต่างๆ ทั้งนี้
  ธนาคารได้ใช้บริการระบบการจัดประชุมผู้ถือหุ้นของบริษัท ศูนย์รับฝากหลักทรัพย์แห่งประเทศไทย
  จำกัด และนำระบบบาร์โค้ดมาใช้ในการลงทะเบียน
  และประมวลผลการนับคะแนนเสียงเช่นเดียวกับปีที่ผ่านมา
  เพื่ออำนวยความสะดวกให้แก่ผู้ถือหุ้นและเพื่อความรวดเร็วและถูกต้อง

  ในปี 2555 ธนาคารได้จัดทำรายงานการประชุมผู้ถือหุ้นที่มีสาระสำคัญครบถ้วน
  และได้จัดส่งรายงานการประชุมให้แก่หน่วยงานทางการภายใน 14 วันนับแต่วันประชุมผู้ถือหุ้น
  รวมทั้งได้เผยแพร่รายงานการประชุมบนเว็บไซต์ของธนาคาร (www.kiatnakin.co.th)

2.  การอำนวยความสะดวกให้ผู้ถือหุ้นได้ใช้สิทธิในการเข้าร่วมประชุมและออกเสียงอย่างเต็มที่

  ในการประชุมผู้ถือหุ้นสามัญประจำปี ธนาคารได้อำนวยความสะดวกให้ผู้ถือหุ้น
  ด้วยการจัดประชุมในวัน เวลา และสถานที่ที่ให้ความสะดวกสบายในการเดินทางแก่ผู้ถือหุ้น
  สำหรับผู้ถือหุ้นที่ไม่สามารถเข้าร่วมประชุมได้ก็สามารถมอบฉันทะให้ผู้อื่นเข้าร่วมประชุม
  และซักถามในการประชุม รวมทั้งออกเสียงลงคะแนนแทนได้ ในปี 2555
  ธนาคารได้เปิดโอกาสให้ผู้ถือหุ้นส่วนน้อยมีสิทธิเสนอวาระการประชุมและเสนอชื่อบุคคลเพื่อเลือกตั้งเป็นกรรมการล่วงหน้าอย่างน้อย
  3 เดือนก่อนวันสิ้นสุดรอบปีบัญชี โดยเปิดโอกาสให้เสนอระหว่างวันที่ 1 ตุลาคม – 30 ธันวาคม
  2554
  โดยได้แจ้งข่าวผ่านระบบของตลาดหลักทรัพย์และได้เผยแพร่หลักเกณฑ์และวิธีการการเสนอวาระและเสนอชื่อบุคคลเพื่อเลือกตั้งเป็นกรรมการบนเว็บไซต์ของธนาคาร
  (www.kiatnakin.co.th)

3.  การจัดสรรเวลาให้เหมาะสมและส่งเสริมให้ผู้ถือหุ้นมีโอกาสแสดงความเห็น

  ธนาคารเปิดโอกาสและส่งเสริมให้ผู้ถือหุ้นได้มีโอกาสแสดงความคิดเห็น ให้ข้อเสนอแนะ และ
  ถามคำถามในเรื่องที่เกี่ยวข้องกับธนาคารในระหว่างการประชุมผู้ถือหุ้น
  โดยจัดสรรเวลาอภิปรายอย่างเหมาะสมและเพียงพอ
  ซึ่งกรรมการและผู้บริหารจะตอบข้อซักถามอย่างชัดเจน ตรงประเด็น
  และให้ความสำคัญกับทุกคำถาม นอกจากนี้
  ธนาคารยังได้บันทึกไว้โดยละเอียดในรายงานการประชุมอีกด้วย

4.  การเข้าร่วมประชุมผู้ถือหุ้นของกรรมการธนาคารอย่างครบถ้วน

  ธนาคารมีนโยบายให้ประธานกรรมการ ประธานกรรมการตรวจสอบ
  ประธานกรรมการสรรหาและกำหนดค่าตอบแทน
  ประธานเจ้าหน้าที่บริหารและกรรมการผู้จัดการใหญ่ ประธานสายงานและผู้บริหารระดับสูง
  รวมทั้งผู้สอบบัญชีเข้าร่วมประชุมทุกครั้ง เพื่อให้ข้อมูลเพิ่มเติม และตอบข้อซักถามแก่ผู้ถือหุ้น
  โดยในปี 2555 ที่ผ่านมา ประธานกรรมการ ประธานกรรมการชุดย่อยทุกคณะ
  ประธานเจ้าหน้าที่บริหารและกรรมการผู้จัดการใหญ่ ประธานสายงาน
  และผู้บริหารระดับสูงสุดด้านการเงิน รวมทั้งผู้สอบบัญชีได้เข้าร่วมประชุมอย่างครบถ้วน

  นอกจากนั้นธนาคารยังตระหนักถึงการให้ความสำคัญในสิทธิของผู้ถือหุ้นที่เป็นไปตามกฎหมายที่กำหนดไว้
  ธนาคารยังมุ่งส่งเสริมให้ผู้ถือหุ้นได้รับสิทธิของตนมากยิ่งขึ้น เช่น
  การเปิดเผยข้อมูลผลการดำเนินงาน สิทธิประโยชน์ หรือกิจกรรมที่สำคัญของธนาคาร
  ผ่านทางเว็บไซต์ของธนาคาร (www.kiatnakin.co.th)
  เพื่อให้ผู้ถือหุ้นสามารถเข้าถึงข้อมูลของธนาคารอย่างต่อเนื่อง
  ทันเวลาเท่าเทียมกันไม่เป็นการจำกัดโอกาสการเข้าถึงข้อมูลสารสนเทศของธนาคาร

2.  การปฏิบัติต่อผู้ถือหุ้นอย่างเท่าเทียมกัน

  ธนาคารตระหนักถึงสิทธิที่เท่าเทียมกันของผู้ถือหุ้นในทุกด้าน
  ดังนั้นธนาคารจึงได้ปฏิบัติต่อผู้ถือหุ้นทุกรายอย่างเท่าเทียมและเป็นธรรม โดยในปี 2555 ที่ผ่านมา
  ธนาคารได้ปฏิบัติต่อผู้ถือหุ้นในด้านต่างๆ ดังต่อไปนี้

1.  การอำนวยความสะดวกให้ผู้ถือหุ้นส่วนน้อยเสนอวาระการประชุมล่วงหน้า

  ธนาคารเปิดโอกาสให้ผู้ถือหุ้นส่วนน้อยมีสิทธิเสนอวาระการประชุม และ/หรือ
  เสนอชื่อบุคคลเพื่อเลือกตั้งเป็นกรรมการก่อนที่ธนาคารจะส่งหนังสือเชิญประชุม
  สำหรับการประชุมสามัญผู้ถือหุ้นประจำปี 2555
  ธนาคารได้เปิดโอกาสให้ผู้ถือหุ้นมีสิทธิเสนอวาระการประชุมและเสนอชื่อบุคคลเพื่อเลือกตั้งเป็นกรรมการล่วงหน้าอย่างน้อย
  3 เดือนก่อนวันสิ้นสุดรอบปีบัญชี โดยเปิดโอกาสให้เสนอระหว่างวันที่ 1 ตุลาคม – 30 ธันวาคม
  2554 โดยธนาคารได้แจ้งข่าวผ่านระบบเผยแพร่ข้อมูลของตลาดหลักทรัพย์
  และได้เผยแพร่หลักเกณฑ์และวิธีการเสนอวาระและเสนอชื่อบุคคลเพื่อเลือกตั้งเป็นกรรมการไว้บนเว็บไซต์ของธนาคาร
  (www.kiatnakin.co.th) อย่างไรก็ตาม ไม่มีผู้ถือหุ้นส่วนน้อยเสนอระเบียบวาระการประชุม
  และ/หรือ ชื่อบุคคลเพื่อเลือกตั้งเป็นกรรมการในระยะเวลาดังกล่าว
  นอกจากนั้นธนาคารยังเปิดโอกาสให้ผู้ถือหุ้นลงคะแนนเสียงเลือกตั้งกรรมการของธนาคารเป็นรายบุคคล
  และยังรวมถึงการให้ผู้ถือหุ้นพิจารณาหลักเกณฑ์
  นโยบายของธนาคารเรื่องค่าตอบแทนกรรมการเป็นประจำทุกปีด้วย

2.  การกำหนดเกณฑ์พิจารณาที่ชัดเจนล่วงหน้าในการเพิ่มวาระของผู้ถือหุ้นส่วนน้อย

  (1) ธนาคารได้กำหนดหลักเกณฑ์ให้ผู้ถือหุ้นเสนอระเบียบวาระการประชุมสามัญผู้ถือหุ้น
  และเสนอชื่อบุคคลเพื่อพิจารณาเลือกตั้งเป็นกรรมการล่วงหน้า
  โดยเปิดโอกาสให้เสนอชื่อมายังคณะกรรมการธนาคารล่วงหน้าอย่างน้อย 3 เดือน
  ก่อนวันสิ้นสุดรอบปีบัญชี ทั้งนี้
  คุณสมบัติของผู้ถือหุ้นที่มีสิทธิที่จะเสนอระเบียบวาระการประชุมสามัญผู้ถือหุ้น
  หรือเสนอชื่อบุคคลเพื่อพิจารณาเลือกตั้งเป็นกรรมการ มีดังต่อไปนี้

-   เป็นผู้ถือหุ้นของธนาคารอย่างน้อย 200,000 หุ้น (สองแสนหุ้น) โดยอาจเป็นผู้ถือหุ้นรายเดียว
    หรือหลายรายรวมกันก็ได้ ซึ่งต่ำกว่าแนวปฏิบัติของตลาดหลักทรัพย์ฯ ที่ร้อยละ 5
    ของจำนวนสิทธิออกเสียงทั้งหมดของธนาคาร

-   ต้องถือหุ้นในธนาคารตามสัดส่วนข้างต้นต่อเนื่องมาไม่น้อยกว่า 1 ปี
    และยังถือหุ้นตามสัดส่วนดังกล่าวในวันที่เสนอระเบียบวาระการประชุมหรือเสนอชื่อบุคคลเพื่อพิจารณาเลือกตั้งเป็นกรรมการ

-   สามารถแสดงหลักฐานการถือหุ้น เช่น หนังสือรับรองจากบริษัทหลักทรัพย์
    หรือหลักฐานอื่นจากตลาดหลักทรัพย์แห่งประเทศไทย หรือบริษัทศูนย์รับฝากหลักทรัพย์
    (ประเทศไทย) จำกัด

  (2) ผู้ถือหุ้นที่มีคุณสมบัติครบถ้วนตามหลักเกณฑ์ดังกล่าวข้างต้น
  สามารถเสนอระเบียบวาระการประชุม โดยกรอกแบบขอเสนอเรื่อง
  เพื่อบรรจุเป็นระเบียบวาระการประชุมสามัญผู้ถือหุ้นประจำปี 2555
  โดยจัดส่งเอกสารพร้อมหลักฐานให้ธนาคารภายในเวลาที่กำหนด
  และเพื่อให้การประชุมดำเนินไปอย่างมีประสิทธิภาพ
  ทั้งนี้ระเบียบวาระการประชุมที่จะได้รับการบรรจุเป็นวาระการประชุมสามัญผู้ถือหุ้น
  จะต้องอยู่ภายใต้ประเด็นดังต่อไปนี้

-   เรื่องที่เกี่ยวกับการดำเนินธุรกิจปกติของธนาคารและผู้ถือหุ้นได้แสดงให้เห็นถึงเหตุอันควรสงสัยเกี่ยวกับความผิดปกติของการดำเนินธุรกิจของธนาคาร

-   เรื่องที่อยู่ในวิสัยที่ธนาคารจะดำเนินการได้

-   เรื่องที่ไม่ขัดต่อกฎหมาย ประกาศ ข้อบังคับของทางการ
    หรือหน่วยงานที่กำกับดูแลการดำเนินงานของธนาคาร หรือหน่วยงานที่เกี่ยวข้อง
    หรือวัตถุประสงค์ข้อบังคับของธนาคาร มติที่ประชุมผู้ถือหุ้น เกณฑ์การกำกับดูแลที่ดีของธนาคาร
    และจริยธรรมในการดำเนินธุรกิจ

-   เรื่องที่เป็นประโยชน์ต่อผู้ถือหุ้นและต่อส่วนรวม

-   เรื่องที่เสนอโดยผู้ถือหุ้นที่มีคุณสมบัติครบถ้วนและได้ปฏิบัติตามเกณฑ์ที่ธนาคารกำหนดไว้ในการเสนอระเบียบวาระการประชุมสามัญผู้ถือหุ้น
    และการเสนอบุคคลเพื่อรับพิจารณาเลือกตั้งเป็นกรรมการ

-   เรื่องที่ผู้ถือหุ้นให้ข้อมูลหรือหลักฐานประกอบการเสนอครบถ้วน เพียงพอ ถูกต้อง
    และภายในระยะเวลาที่กำหนด

-   เรื่องที่คณะกรรมการธนาคารพิจารณาแล้วเห็นว่ามีความจำเป็นจะต้องบรรจุเป็นวาระ

-   เรื่องที่ธนาคารไม่เคยดำเนินการมาก่อน
    และคณะกรรมการธนาคารพิจารณาแล้วเห็นว่าจะเป็นประโยชน์ต่อการดำเนินงานของธนาคาร

-   เรื่องที่ธนาคารไม่เคยพิจารณาหรือมีมติในเรื่องดังกล่าวมาก่อน

  คณะกรรมการธนาคารจะเป็นผู้พิจารณาความเหมาะสมของระเบียบวาระการประชุมที่ผู้ถือหุ้นเสนอ
  โดยจะต้องมีลักษณะเข้าข่ายตามข้อกำหนดข้างต้น
  เว้นแต่คณะกรรมการธนาคารจะพิจารณาเป็นอย่างอื่น
  อีกทั้งมติของคณะกรรมการธนาคารถือเป็นที่สุด
  ในกรณีที่มีการเสนอระเบียบวาระเรื่องเดียวกันจากผู้ถือหุ้นหลายราย
  หรือเป็นเรื่องที่อาจจะนำมาพิจารณาร่วมกันได้
  คณะกรรมการธนาคารอาจนำมารวมเป็นวาระเดียวกันได้
  ซึ่งระเบียบวาระเรื่องใดที่ผ่านความเห็นชอบจากคณะกรรมการธนาคารแล้ว
  ธนาคารจะบรรจุเป็นระเบียบวาระการประชุมในหนังสือเชิญประชุมสามัญผู้ถือหุ้น
  พร้อมความเห็นของคณะกรรมการธนาคาร
  ส่วนเรื่องที่ไม่ผ่านความเห็นชอบจากคณะกรรมการธนาคาร
  ธนาคารจะแจ้งให้ผู้ถือหุ้นทราบภายหลังการประชุมคณะกรรมการธนาคารก่อนการประชุมผู้ถือหุ้น
  ผ่านทางเว็บไซต์ของธนาคาร หรือช่องทางการเผยแพร่ข้อมูลอื่นที่เหมาะสมต่อไป

  นอกจากนั้น ผู้ถือหุ้นที่เป็นผู้บริหารจะไม่มีการเพิ่มวาระการประชุมแต่อย่างใด
  การประชุมจะเป็นไปตามวาระที่ได้แจ้งผู้ถือหุ้นล่วงหน้า
  สำหรับผู้ถือหุ้นที่ไม่สามารถเข้าร่วมประชุมได้
  ธนาคารจัดให้มีหนังสือมอบฉันทะรูปแบบที่ผู้ถือหุ้นสามารถกำหนดทิศทางการลงคะแนนเสียงได้
  (แบบ ข.) และยังเสนอชื่อกรรมการอิสระเป็นทางเลือกให้ผู้ถือหุ้นสามารถมอบฉันทะได้ด้วย
  รวมทั้งธนาคารสนับสนุนให้มีการใช้บัตรลงคะแนนเสียงสำหรับวาระที่สำคัญ เช่น
  การทำรายการเกี่ยวโยง การทำรายการได้มาหรือจำหน่ายไปซึ่งสินทรัพย์
  เพื่อให้เกิดความโปร่งใสและตรวจสอบได้

1.  การคำนึงถึงบทบาทของ ผู้มีส่วนได้เสียกลุ่มต่างๆ

  ธนาคารให้ความสำคัญต่อสิทธิของผู้มีส่วนได้เสียทุกกลุ่ม
  โดยมีนโยบายที่จะดูแลผลกระทบจากการประกอบธุรกิจให้อย่างครบถ้วน
  เพื่อให้ผู้เกี่ยวข้องมั่นใจว่าการประกอบธุรกิจได้คำนึงถึงปัจจัยด้านสิ่งแวดล้อมเพื่อการพัฒนาอย่างยั่งยืน
  รวมทั้งผู้มีส่วนได้เสียจะได้รับความคุ้มครองอย่างเป็นธรรม ไม่ว่าจะเป็นผู้มีส่วนได้เสียภายใน
  อันได้แก่ พนักงาน ผู้บริหารของธนาคารและบริษัทย่อย หรือผู้มีส่วนได้เสียภายนอก
  โดยหากมีธุรกรรมที่เกิดขึ้นระหว่างธนาคารกับบุคคล และกิจการที่เกี่ยวข้องกัน
  ธนาคารจะมีแนวทางปฏิบัติที่ชัดเจน เป็นธรรม โปร่งใส สามารถตรวจสอบได้
  ซึ่งธนาคารได้นำเสนอรายละเอียดของธุรกรรมดังกล่าวในหมายเหตุประกอบงบการเงินของธนาคารทุกไตรมาส
  รวมถึงในรายงานประจำปีด้วย

  ทั้งนี้ ธนาคารคำนึงถึงความสำคัญของการสนับสนุนจากผู้มีส่วนได้เสียกลุ่มต่างๆ
  ว่ามีส่วนทำให้ธนาคารสามารถสร้างความสำเร็จได้ในระยะยาว
  ธนาคารจึงมีแนวทางปฎิบัติต่อผู้มีส่วนได้เสียในแต่ละกลุ่ม ดังนี้

-   ด้านผู้ถือหุ้น

  คณะกรรมการธนาคารถือเป็นหน้าที่ในการดูแลให้ผู้บริหาร
  และพนักงานทำงานด้วยความซื่อสัตย์สุจริต
  มีความสำนึกในหน้าที่ด้วยความรับผิดชอบต่อผลของการปฏิบัติ
  เพื่อทำให้ผู้ถือหุ้นมีความเชื่อมั่นและยอมรับในการตัดสินใจว่า การดำเนินการใดๆ
  กระทำด้วยความเป็นธรรม และคำนึงถึงประโยชน์สูงสุดของผู้ถือหุ้นทั้งรายใหญ่ และรายย่อย

  นอกจากนี้ ผู้ถือหุ้นยังสามารถใช้สิทธิในการดูแลรักษาผลประโยชน์ของตนด้วยการแสดงความเห็น
  ให้ข้อเสนอแนะ และออกเสียงลงมติร่วมตัดสินใจในการเปลี่ยนแปลงที่สำคัญต่างๆ
  รวมทั้งการเลือกตั้งคณะกรรมการธนาคารและกำหนดค่าตอบแทนกรรมการ
  การจัดสรรกำไรและการจ่ายเงินปันผล การแต่งตั้งผู้สอบบัญชี
  และกำหนดค่าตอบแทนในที่ประชุมผู้ถือหุ้น
  โดยธนาคารต้องเปิดเผยข้อมูลข่าวสารตามความเป็นจริงถูกต้อง ครบถ้วน
  และสามารถตรวจสอบได้

-   ด้านลูกค้า

  ธนาคารดูแลและให้ความสำคัญกับความต้องการของลูกค้าเป็นอันดับหนึ่งเสมอ
  ด้วยความมุ่งมั่นที่จะนำเสนอผลิตภัณฑ์ทางการเงินและบริการที่ดีที่สุดให้แก่ลูกค้า
  ธนาคารจะใส่ใจในรายละเอียด และพร้อมรับฟังทุกปัญหาอย่างใกล้ชิด
  เพื่อรักษาสัมพันธภาพที่ดีในระยะยาว ไว้ใจได้และพร้อมเคียงข้างลูกค้า
  ให้การสนับสนุนตามศักยภาพในการแข่งขันของลูกค้าเพื่อสู่ความสำเร็จ ดังนั้น
  ธนาคารจึงมีการพัฒนาระบบงานเครือข่ายสาขา และนำเทคโนโลยีที่ทันสมัยมาใช้
  เพื่อเพิ่มประสิทธิภาพในการให้บริการ ให้มีความรวดเร็ว
  ยืดหยุ่นและตอบสนองความต้องการของลูกค้ามากที่สุด
  ตลอดจนธนาคารยังให้ความสำคัญกับการพัฒนาบุคลากรให้มีความพร้อมและมีความเข้าใจอย่างลึกซึ้งเกี่ยวกับธุรกิจและความต้องการของลูกค้า
  รวมทั้งพร้อมที่จะให้คำปรึกษาด้านการเงินและการลงทุนที่เหมาะสม
  เพื่อให้เกิดประโยชน์สูงสุดแก่ลูกค้าทุกๆ คน

  ในกรณีที่ลูกค้ามี ข้อเสนอแนะเกี่ยวกับบริการ สอบถามข้อมูลหรือต้องการร้องเรียน
  หรือแจ้งเบาะแสการปฏิบัติงานที่มิชอบ
  โดยลูกค้าสามารถที่จะส่งข้อความผ่านมาทางเว็บไซต์ธนาคาร (www.kiatnakin.co.th)
  หรือติดต่อไปยังศูนย์รับเรื่องร้องเรียน (โทรศัพท์ 0-2680-3333) เพื่อร้องเรียนได้ทันที ทั้งนี้
  ธนาคารให้ความสำคัญอย่างยิ่งต่อคำแนะนำ คำร้องเรียน และการแจ้งเบาะแสการทุจริต
  หรือการดำเนินการที่ไม่โปร่งใส ซึ่งจะสร้างความเสียหายให้แก่ธนาคาร
  โดยธนาคารมีกระบวนการที่จะรักษาความลับของผู้ส่งข้อมูล ความคิดเห็น
  หรือแจ้งเบาะแสมายังธนาคาร

-   ด้านพนักงาน

  ธนาคารเล็งเห็นถึงความสำคัญของพนักงานซึ่งถือเป็นทรัพย์สินที่มีคุณค่า
  จึงได้มีการพัฒนาระบบการบริหารงานบุคคลทั้งในแง่การบริหาร
  และพัฒนาบุคลากรอย่างต่อเนื่องเพื่อพัฒนาศักยภาพของพนักงานให้อยู่ในระดับมาตรฐานเมื่อเทียบกับบริษัทชั้นนำอื่นๆ
  ในธุรกิจและเป็นกำลังสำคัญในการพัฒนาให้ธนาคารมีความเป็นสถาบันการเงินชั้นนำที่สามารถให้บริการที่ดีแก่ลูกค้า
  ธนาคารกำหนดนโยบายการฝึกอบรมและพัฒนา และตั้งแต่ปี 2554 ธนาคารได้จัดตั้งทีม Care
  เพื่อพัฒนาบุคลากรผ่าน Care program โดยสายบริหารทรัพยากรบุคคลอีกด้วย

  ธนาคารได้กำหนดนโยบายด้านผลตอบแทน โดยจัดให้มีการบริหารค่าจ้าง
  ค่าตอบแทนให้กับผู้บริหารและพนักงานที่เหมาะสมสามารถเทียบเคียงและแข่งขันกับบริษัทชั้นนำทั่วไปได้
  มีการกำหนดขอบเขตการปฏิบัติงานไว้อย่างชัดเจนตลอดจนมีนโยบายการพัฒนาและส่งเสริมความรู้ความสามารถให้กับพนักงานอย่างต่อเนื่อง
  เพื่อพัฒนาทักษะและความสามารถของพนักงานให้ได้รับความก้าวหน้าในอาชีพ

  สำหรับนโยบายด้านสวัสดิการ ธนาคารจัดให้มีสวัสดิการสำหรับพนักงาน เช่น
  กองทุนสำรองเลี้ยงชีพพนักงาน, กองทุนประกันสังคม, การประกันสุขภาพกลุ่ม,
  การประกันชีวิตกลุ่ม, การประกันอุบัติเหตุกลุ่ม, การตรวจสุขภาพประจำปี,
  ห้องพยาบาลของธนาคาร, ห้อง Mother Corner
  (ห้องสำหรับพนักงานที่เป็นมารดาในการเก็บน้ำนมให้บุตร),
  ตลอดจนการให้ทุนการศึกษาต่อเนื่องระดับปริญญาตรี (Kiatnakin Responsibility
  Scholarships) สำหรับบุตรของพนักงาน
  และสวัสดิการเกี่ยวกับเงินช่วยเหลือพนักงานในโอกาสต่างๆ เป็นต้น

  นอกจากนี้ ธนาคาร ให้ความสำคัญยิ่งในการกำกับดูแลกิจการตามหลัก “การกำกับดูแลกิจการที่ดี”
  โดยคำนึงถึงหลักคุณธรรม จริยธรรม และความยุติธรรม นำมาซึ่ง
  วัฒนธรรมและภาพพจน์ที่ดีต่อองค์กร หรือธุรกิจโดยรวม ธนาคารจึงกำหนดเป็นแนวการปฏิบัติ
  “จริยธรรมทางวิชาชีพ” (Code of Ethics) และ“จรรยาบรรณธุรกิจ” (Code of
  Conduct) และประกาศให้พนักงานทุกคน ทั้งระดับบังคับบัญชา และระดับใต้บังคับบัญชา
  ยึดถือเป็นแนวทางในการปฏิบัติงาน ภายใต้บรรทัดฐานเดียวกัน
  โดยพนักงานสามารถเข้าถึงข้อมูลต่างๆ
  ได้อย่างสะดวกและสามารถนำไปใช้เป็นแนวทางปฏิบัติได้อย่างถูกต้อง

  ธนาคารยังได้กำหนดนโยบายและแนวปฏิบัติกรณีพบข้อผิดพลาดหรือปัญหาในการทำงาน
  และกรณีรับของขวัญ การบริการ หรือผลประโยชน์ต่างๆ จากบุคคลภายนอก
  เพื่อให้เกิดความชัดเจนและเข้าใจการปฏิบัติที่ตรงกัน เป็นการช่วยป้องกัน / แก้ไข
  ความเสียหายหรือความผิดพลาดที่อาจเกิดขึ้นในการทำงานหรือการดำเนินธุรกิจ
  พร้อมทั้งส่งเสริมให้เกิดความโปร่งใส และบรรยากาศที่ดีในการทำงานด้วย
  อันแสดงถึงการมีจริยธรรมวิชาชีพในการปฏิบัติหน้าที่

  นโยบายด้านสิ่งแวดล้อม ธนาคารได้กำหนดระเบียบวิธีการปฏิบัติเรื่อง
  “มาตรการประหยัดพลังงานของธนาคาร” ตั้งแต่ปี 2549 และดำเนินโครงการ Save Energy
  @ Kiatnakin Bank ต่อเนื่องมาจนถึงปัจจุบัน
  เพื่อให้มั่นใจว่าพนักงานมีการใช้พลังงานและทรัพยากรต่างๆ อย่างเต็มประสิทธิภาพ
  เกิดประโยชน์สูงสุด
  ตลอดจนเป็นการปลูกจิตสำนึกด้านการอนุรักษ์พลังงานให้กับพนักงานและขยายผลสู่ครอบครัวของพนักงาน
  นอกจากนี้ ธนาคารจัดอบรมการคัดแยกขยะในสำนักงานและที่อยู่อาศัย
  โดยวิทยากรผู้เชี่ยวชาญจากกรมควบคุมมลพิษ กระทรวงทรัพยากรธรรมชาติและสิ่งแวดล้อม
  ให้แก่พนักงานจิตอาสาที่ทำหน้าที่ทูตพลังงาน KK แม่บ้าน และพนักงานรักษาความปลอดภัย
  ซึ่งเป็นแกนนำในการรณรงค์อนุรักษ์พลังงานและทรัพยากร

  ในส่วนของการบริหารจัดการสำนักงาน ธนาคารได้ดำเนินการเปลี่ยนหลอดไฟจำนวน 6,213
  หลอด ในสำนักงานที่อาคารเค ทาวเวอร์เป็นหลอดผอมประหยัดพลังงาน
  ซึ่งสามารถประหยัดค่าไฟในพื้นที่นี้ลงได้ร้อยละ 3.7 สำหรับสาขาทั่วประเทศนั้น
  สายเครือข่ายการขายและบริการร่วมกับสายปฏิบัติการได้รณรงค์เชิงรุกให้ทุกสาขาใช้พลังงานไฟฟ้า
  น้ำประปา และโทรศัพท์อย่างมีประสิทธิภาพสูงสุด

  ธนาคารยกเลิกการใช้น้ำมันเบนซินและน้ำมันดีเซลกับรถยนต์ทุกคันของธนาคาร (293 คัน)
  เพื่อเปลี่ยนมาใช้แก็สโซฮอล 91 ซึ่งเป็นพลังงานทางเลือก
  สามารถลดการปล่อยแก็สพิษสู่ชั้นบรรยากาศและช่วยประหยัดค่าน้ำมันลงได้ร้อยละ 4-5 ต่อปี

  ธนาคารดำเนินมาตรการควบคุมการใช้ทรัพยากรโดยเลือกอุปกรณ์สำนักงานและอุปกรณ์อำนวยความสะดวกต่างๆ
  ที่สนับสนุนมาตรการประหยัดพลังงานและทรัพยากร เช่น การเลือกใช้โถสุขภัณฑ์ประหยัดน้ำ
  การใช้ระบบควบคุมการเปิดปิดไฟฟ้าอัตโนมัติตามเวลาที่ตั้งไว้ พัฒนารูปแบบเฟอร์นิเจอร์ต่างๆ
  ร่วมกับคู่ค้าให้มีการคัดสรรเฉพาะวัสดุที่ได้รับตราสัญลักษณ์ Green Label
  หรือพิสูจน์ได้ว่ามีกระบวนการผลิตที่สร้างมลพิษต่ำ รวมทั้งส่งเสริมให้สาขาทุกแห่งร่วมโครงการ
  “KK Clean & Green”
  เพื่อรักษามาตรฐานการบริหารจัดการด้านสภาพแวดล้อมและความสะอาด และสาขาสีเขียว

  ธนาคารสนับสนุนให้พนักงานได้ริเริ่มโครงการเพื่อสิ่งแวดล้อมต่างๆ อาทิ โครงการ 1 เดือน 1
  คน 1 ต้น: มอบสวนสวยเพื่อน้องโรงเรียนจารุศรบำรุง ในจังหวัดปทุมธานี,
  ร่วมสนับสนุนโครงการ “คุณ….ช่วยได้ เพียงหยุดใช้รถเดือนละวัน เพื่อบรรเทาปัญหาจราจร”
  จัดโดยกระทรวงคมนาคม กรุงเทพมหานคร ร่วมกับ จส.100, โครงการ KK กล้าใหม่
  ร้อยดวงใจปลูกป่าชายเลน, โครงการ KK ปรับโฉมโรงเรียนใหม่ มอบรอยยิ้มสดใสให้น้องทุกวัน
  เป็นต้น

  นโยบายด้านความปลอดภัยและสุขอนามัย
  ธนาคารจัดการสภาพแวดล้อมในสถานที่ปฏิบัติงานโดยคำนึงถึงความปลอดภัย สุขอนามัย
  สิ่งแวดล้อมที่ดีเพื่อเอื้อต่อการปฏิบัติงานของพนักงาน และเพื่อการอำนวยความสะดวกแก่ลูกค้า
  นอกจากนี้ธนาคารยังจัดให้มีการซ้อมหนีไฟ และระบบป้องกันภัยในอาคารสำนักงาน
  รวมทั้งธนาคารได้ประกาศเรื่อง “แนวการปฏิบัติเพื่อความปลอดภัยและกรณีพบเหตุการณ์ผิดปกติ”
  เพื่อให้เกิดความปลอดภัยต่ออาคารสถานที่และต่อพนักงานทุกคน และมี “ระเบียบวิธีการปฏิบัติ
  เรื่อง ระบบความปลอดภัยสำนักงาน”

  ธนาคารยังมุ่งพัฒนาเสริมสร้างวัฒนธรรมองค์กรและบรรยากาศในการทำงานที่ดี
  และปฏิบัติต่อพนักงานอย่างเท่าเทียม เป็นธรรม ด้วยความเคารพในเกียรติ ศักดิ์ศรี
  และสิทธิส่วนบุคคลของพนักงานทุกคน
  ตลอดจนมุ่งส่งเสริมและพัฒนาให้พนักงานได้รับการฝึกอบรมเพิ่มเติมความรู้เพื่อเพิ่มความเชี่ยวชาญในการทำงานมากยิ่งขึ้น

  ธนาคารกำหนดนโยบายการรักษาความปลอดภัยด้านกายภาพ สถานที่
  และสภาวะแวดล้อมเทคโนโลยีสารสนเทศ เพื่อรักษาความปลอดภัยด้านกายภาพ สถานที่
  สภาวะแวดล้อมของทรัพย์สินสารสนเทศ และโครงสร้างพื้นฐาน
  ให้อยู่ในสภาพพร้อมใช้ ป้องกันการเสียหาย หรือการถูกเปิดเผยข้อมูลโดยไม่ได้รับอนุญาต
  รวมทั้งดูแลให้พนักงานปฏิบัติตามข้อกำหนดของกฎหมายว่าด้วยเรื่องการป้องกันสิทธิและทรัพย์สินทางปัญญา
  และประกาศเป็นแนวปฏิบัติเกี่ยวกับการไม่ล่วงละเมิดทรัพย์สินทางปัญญาหรือลิขสิทธิ์
  ให้พนักงานทราบและถือปฏิบัติ

  ธนาคารได้จัดเตรียมช่องทางสำหรับรับฟังความคิดเห็นจากพนักงานในการร้องเรียนปัญหาการทำงาน
  การบริหารงานและการแจ้งเบาะแสการทำงานที่มิชอบผ่านทางช่องทางต่างๆ เช่น
  เว็บไซต์ของธนาคาร (www.kiatnakin.co.th) หรือ พนักงานสามารถส่งข้อมูลไปที่
  สายตรวจสอบภายในของธนาคาร หรือสายบริหารทรัพยากรบุคคลโดยตรง นอกจากนั้น
  ธนาคารยังจัดให้มีกระบวนการรักษาความลับของผู้แจ้งเบาะแสการทุจริตหรือการดำเนินการใดที่ไม่โปร่งใสซึ่งจะสร้างความเสียหายให้กับธนาคาร

-   ด้านเจ้าหนี้

  ธนาคารยึดถือแนวทางปฏิบัติต่อเจ้าหนี้ตามเงื่อนไขข้อตกลงที่ได้ทำไว้อย่างเคร่งครัดด้วยธนาคารตระหนักถึงคุณูปการสำคัญที่ธนาคารได้รับความเชื่อถือเป็นอย่างดีจากเจ้าหนี้และผู้ฝากเงินในช่วงวิกฤติที่ผ่านมา

-   ด้านคู่ค้า

  ธนาคารตระหนักถึงความสำคัญของคู่ค้าเสมอมา
  เนื่องจากความสำเร็จของธนาคารส่วนหนึ่งมาจากการได้รับการสนับสนุนจากคู่ค้า
  ซึ่งธนาคารยึดมั่นในแนวปฏิบัติตามสัญญาที่มีกับคู่ค้าอย่างเคร่งครัด
  และอยู่บนพื้นฐานที่มุ่งความสำเร็จในการทำธุรกิจร่วมกัน โดยในปี 2555 ที่ผ่านมา
  ธนาคารไม่มีข้อพิพาทในเรื่องที่เกี่ยวกับคู่ค้าแต่อย่างใด

-   สังคม ชุมชน และสิ่งแวดล้อม

  ธนาคารมุ่งดำเนินธุรกิจด้วยความรับผิดชอบต่อสังคม ชุมชน และสิ่งแวดล้อม บนหลักการที่ว่า
  การดำเนินความรับผิดชอบต่อสังคม ชุมชน
  และสิ่งแวดล้อมเป็นมากกว่าการนำกำไรมาดำเนินกิจกรรมต่างๆ
  แต่ต้องนำทรัพย์สินที่มีอยู่มาต่อยอดให้เกิดประโยชน์กับสังคม
  สิ่งสำคัญอีกประการก็คือแนวทางการดำเนินธุรกิจของเราต้องมีความรับผิดชอบต่อสังคม
  โดยหลีกเลี่ยงการสร้างผลกระทบเชิงลบให้มากที่สุด เพื่อสนับสนุนวิสัยทัศน์ของธนาคารว่า
  “ธนาคารเพื่อความสำเร็จของลูกค้า และประโยชน์ที่ยั่งยืนต่อสังคม”

  ธนาคารได้รับรางวัลบริษัทจดทะเบียนดีเด่น ด้านความรับผิดชอบต่อสังคม จากงาน SET Awards
  2012 ซึ่งจัดโดยตลาดหลักทรัพย์แห่งประเทศไทยร่วมกับวารสารการเงินธนาคาร
  และรางวัล“บริษัทที่มีธรรมาภิบาลดีเด่นของเอเชีย ประจำปี 2555” โดยวารสาร Corporate
  Governance Asia ซึ่งเป็นวารสารชั้นนำด้านธรรมาภิบาลแห่งเอเชีย และได้รับคัดเลือกเป็น 1
  ใน 16 องค์กรเอกชนนำร่องโครงการ “การพัฒนาพนักงานจิตอาสา
  สู่การพัฒนาองค์กรและสังคมอย่างยั่งยืน” ซึ่งจัดโดยศูนย์คุณธรรมร่วมกับสถาบันคีนันแห่งเอเชีย
  เพื่อสร้างวัฒนธรรมจิตอาสาให้เกิดขึ้นอย่างเข้มแข็งและต่อเนื่อง
  โดยแสดงออกผ่านพฤติกรรมของพนักงานและโครงการสาธารณประโยชน์ต่างๆ

  ธนาคารให้ความสำคัญกับการพัฒนากระบวนการทำงานเพื่อเพิ่มประสิทธิภาพในการให้บริการ
  และเพิ่มระดับความพึงพอใจให้กับผู้ใช้บริการ (CSR In Process) อาทิ
  การลดค่าใช้จ่ายในการปฏิบัติงานผ่านกระบวนการ 5 ส. การลดเวลาการตรวจสอบพื้นที่ไกล
  การลดระยะเวลาปิดบัญชีเช่าซื้อรถยนต์เพื่อเพิ่มความพึงพอใจในการบริการ
  การนำความเชี่ยวชาญด้านการเงินของบุคลากรมาถ่ายทอดในรูปแบบต่างๆ
  เพื่อพัฒนาศักยภาพการบริหารจัดการทางการเงินให้กับลูกค้า พนักงาน เยาวชน
  และชุมชนรอบข้าง เป็นต้น ขณะเดียวกัน
  ธนาคารมุ่งส่งเสริมการพัฒนาทรัพยากรบุคคลของประเทศภายใต้โครงการ “พัฒนาคน พัฒนาชาติ
  กับเกียรตินาคิน” ซึ่งมีกิจกรรมหลัก 3 ด้าน คือ ส่งเสริมการศึกษา
  พัฒนาจริยธรรมและภูมิคุ้มกันสังคม และบรรเทาทุกข์และสาธารณกุศลต่างๆ
  และได้จัดตั้งมูลนิธิธนาคารเกียรตินาคินซึ่งได้รับการขึ้นทะเบียนเป็นองค์กรสาธารณประโยชน์ในปี
  2555 เพื่อสนับสนุนงานด้านสาธารณกุศลอื่นๆ ด้วย

  ช่องทางการติดต่อ / ร้องเรียนกับคณะกรรมการอิสระ: ตั้งแต่ปี 2552 เป็นต้นมา
  ธนาคารจัดให้มีช่องทางให้ผู้มีส่วนได้เสียทุกกลุ่มสามารถติดต่อ / ร้องเรียน
  ต่อคณะกรรมการอิสระได้โดยตรงผ่านเว็บไซต์ของธนาคาร (www.kiatnakin.co.th)

4. การเปิดเผยข้อมูลและความโปร่งใส

  ธนาคารให้ความสำคัญต่อการเปิดเผยข้อมูลที่มีความถูกต้อง ครบถ้วน โปร่งใส ทั่วถึง
  และทันเวลา ทั้งรายงานข้อมูลทางการเงินและข้อมูลทั่วไป เช่น งบการเงิน
  แบบแสดงรายการข้อมูลประจำปี (แบบ 56-1) และรายงานประจำปี (แบบ 56-2)
  รวมทั้งข้อมูลสำคัญที่มีผลกระทบต่อราคาหุ้นของธนาคาร จึงได้มีการเผยแพร่ข้อมูลข่าวสารต่างๆ
  ของธนาคารที่เป็นปัจจุบันเสมอ
  เพื่อให้ผู้ลงทุนและผู้ที่เกี่ยวข้องได้รับทราบผ่านช่องทางของตลาดหลักทรัพย์แห่งประเทศไทย
  และเว็บไซต์ของธนาคาร (www.kiatnakin.co.th) พร้อมทั้งมีฝ่ายนักลงทุนสัมพันธ์
  (Investor Relations) ให้บริการข้อมูลข่าวสาร และกิจกรรมต่างๆ ของธนาคาร แก่ผู้ลงทุน
  ผู้ถือหุ้น นักวิเคราะห์ และประชาชนทั่วไป
  โดยผู้ถือหุ้นหรือบุคคลทั่วไปสามารถติดต่อสอบถามข้อมูลข่าวสารองค์กรได้ที่

ฝ่ายนักลงทุนสัมพันธ์ : โทรศัพท์ 0-2841-5925

โทรสาร 0-2841-5529

อีเมล์ : investor_relations@kiatnakin.co.th

เว็ปไซต์ : www.kiatnakin.co.th

ที่อยู่ : ธนาคารเกียรตินาคิน จำกัด (มหาชน)

  ฝ่ายนักลงทุนสัมพันธ์

  เลขที่ 209/1 อาคารเค ทาวเวอร์ บี ชั้น 31

  ถ. สุขุมวิท 21 (อโศก) แขวงคลองเตยเหนือ

  เขตวัฒนา กรุงเทพฯ 10110

  ธนาคารได้ดำเนินเปิดเผยข้อมูลข่าวสารที่สำคัญผ่านช่องทางต่าง ๆ
  และผ่านสื่อมวลชนอย่างสม่ำเสมอ
  เพื่อให้ผู้ถือหุ้นและผู้มีส่วนได้เสียได้รับทราบข้อมูลข่าวสารอย่างทั่วถึง อย่างไรก็ดี
  ตั้งแต่กลางไตรมาส 2 ปี 2555 จนกระทั่งการร่วมกิจการกับบริษัท ทุนภัทร จำกัด (มหาชน)
  เป็นผลสำเร็จในวันที่ 11 กันยายน 2555 ธนาคารได้งดการเปิดเผยข้อมูลให้แก่ผู้ถือหุ้น นักลงทุน
  และนักวิเคราะห์หลักทรัพย์ ตลอดจนไม่มีการรับนัดพบให้ข้อมูลแบบตัวต่อตัว (Company
  Visit/One-on-One Meeting) หรือจัดประชุมแบบเป็นกลุ่ม
  เนื่องจากอยู่ระหว่างการดำเนินการตามกระบวนการร่วมกิจการ

  ทั้งนี้ ในปี 2555 ผู้บริหารระดับสูงของธนาคาร
  รวมถึงฝ่ายนักลงทุนสัมพันธ์ได้พบและให้ข้อมูลต่อผู้ถือหุ้นและนักลงทุนทั้งในและต่างประเทศในโอกาสต่างๆ
  ดังนี้

  -----------------------------------------------------------------------
  รูปแบบของกิจกรรม                                           จำนวนครั้ง
  -------------------------------------------------------- --------------
  1. การเข้าพบสัมภาษณ์ตัวต่อตัว (One-on-One Meeting)             39

  2. การประชุมทางโทรศัพท์ (Conference Call)                   10

  3. การประชุมนักวิเคราะห์ (Analyst Meeting)                   3

  4. การเข้าร่วมประชุมนักลงทุน (Investor Conference) ในประเทศ   2

  5. การเดินทางไปพบผู้ถือหุ้นและนักลงทุน (Road show) ต่างประเทศ     4

  6. แถลงข่าวต่อสื่อมวลชน (Press Conference)                   2
  -----------------------------------------------------------------------

  นอกจากนี้ ผู้บริหารของธนาคารตระหนักถึงความสำคัญของงานนักลงทุนสัมพันธ์
  โดยเข้าร่วมเป็นกรรมการชมรมนักลงทุนสัมพันธ์ สมาคมบริษัทจดทะเบียนไทย
  ที่มีวัตถุประสงค์เพื่อส่งเสริมให้บริษัทจดทะเบียนได้มีการพัฒนากิจกรรมนักลงทุนสัมพันธ์อย่างต่อเนื่อง
  เพื่อให้มีการสื่อสารข้อมูลที่ถูกต้องและทันต่อเวลาให้กับนักลงทุนทั้งในและต่างประเทศ
  และสนับสนุนให้ฝ่ายนักลงทุนสัมพันธ์เข้าร่วมกิจกรรมของชมรมนักลงทุนสัมพันธ์เพื่อแลกเปลี่ยนความรู้
  ประสบการณ์ แนวทางปฏิบัติ และสร้างความสัมพันธ์อันดีระหว่างบริษัทจดทะเบียน

  ธนาคารยังได้จัดให้คณะกรรมการแสดงความรับผิดชอบต่อรายงานทางการเงินควบคู่กับรายงานของผู้สอบบัญชีในรายงานประจำปี
  2555 นี้ และคณะกรรมการยังดูแลให้มีการเปิดเผยข้อมูล บทบาทหน้าที่ ความรับผิดชอบต่อหน้าที่
  รายละเอียดของนโยบายผลตอบแทน จำนวนครั้งของการประชุม
  จำนวนครั้งที่กรรมการเข้าร่วมประชุมคณะกรรมการและคณะกรรมการชุดย่อย
  รวมถึงการเปิดเผยผลตอบแทนที่กรรมการได้รับจากบริษัทย่อย
  ซึ่งแสดงไว้ในตารางผลตอบแทนของกรรมการแล้ว

5. ความรับผิดชอบของคณะกรรมการ

-   โครงสร้างกรรมการ

ณ วันที่ 1 กุมภาพันธ์ 2556 คณะกรรมการธนาคารมีจำนวน 15 คน ประกอบด้วย
กรรมการที่เป็นผู้บริหาร 3 คน กรรมการที่ไม่ได้เป็นผู้บริหาร 6 คน กรรมการอิสระ 6 คน
เพื่อให้เป็นไปตามหลักการกำกับดูแลกิจการที่ดี
ธนาคารได้แต่งตั้งกรรมการที่ไม่ได้เป็นผู้บริหารขึ้นเป็นประธานกรรมการของธนาคาร
มีประธานเจ้าหน้าที่บริหาร ซึ่งไม่ได้เป็นบุคคลเดียวกัน
ทำให้มีการแบ่งแยกหน้าที่ในการกำหนดนโยบาย
การกำกับดูแลและการบริหารงานประจำออกจากกันอย่างชัดเจน มีรายละเอียดดังนี้

-   ประธานกรรมการ

  รับผิดชอบต่อคณะกรรมการของธนาคารในการดำเนินการให้กลยุทธ์ วิสัยทัศน์ และพันธกิจ
  มีผลในทางปฏิบัติ
  และผลักดันให้ผลการดำเนินงานบรรลุเป้าหมายที่คณะกรรมการธนาคารกำหนดไว้
  โดยกำกับดูแลให้มีจรรยาบรรณและความโปร่งใสในการดำเนินธุรกิจและจัดให้มีระบบการควบคุมภายในที่มีประสิทธิผล
  และการบริหารความเสี่ยงที่เหมาะสม
  ดูแลรักษาผลประโยชน์ของผู้ถือหุ้นและรักษาภาพลักษณ์ของธนาคารให้เป็นที่เชื่อถือของทุกฝ่ายที่เกี่ยวข้อง

-   ประธานเจ้าหน้าที่บริหาร

  กำกับดูแลองค์กรให้เป็นไปตามทิศทาง วิสัยทัศน์ พันธกิจ และแผนกลยุทธ์ที่กำหนด
  สร้างให้การดำเนินการขององค์กรทุกๆ
  ด้านมีการกำกับดูแลที่เหมาะสมและมีการบริหารจัดการตามหลักบรรษัทภิบาลที่ดี
  โดยจัดให้มีนโยบาย วิธีปฏิบัติ หลักเกณฑ์
  และระบบควบคุมให้การดำเนินงานขององค์กรมีความโปร่งใส จรรยาบรรณ และมีความชัดเจน
  ตลอดจนมีระบบควบคุมภายใน การกำกับปฏิบัติตามกฎเกณฑ์ และการบริหารความเสี่ยงที่พอเพียง
  เป็นไปตามกฎหมาย และกฎระเบียบของทางการ เพื่อให้เกิดผลประโยชน์สูงสุดแก่ผู้ถือหุ้น
  รวมทั้งสร้างความน่าเชื่อถือ และความรับผิดชอบต่อสังคมที่ดีขององค์กร

-   กรรมการอิสระ

  ธนาคารได้กำหนดความหมายคำนิยามกรรมการอิสระที่ธนาคารกำหนดไว้
  ซึ่งเข้มงวดกว่าข้อกำหนดขั้นต่ำของสำนักงานคณะกรรมการกับหลักทรัพย์และตลาดหลักทรัพย์
  และตลาดหลักทรัพย์แห่งประเทศไทย ดังต่อไปนี้

  (1) ถือหุ้นไม่เกินร้อยละ 0.5 ของจำนวนหุ้นที่มีสิทธิออกเสียงทั้งหมดของธนาคาร บริษัทใหญ่
  บริษัทย่อย บริษัทร่วม ผู้ถือหุ้นรายใหญ่ หรือผู้มีอำนาจควบคุมของธนาคาร ทั้งนี้
  ให้นับรวมการถือหุ้นของผู้ที่เกี่ยวข้องของกรรมการอิสระรายนั้นๆ ด้วย

  (2) ไม่เป็นหรือเคยเป็นกรรมการที่มีส่วนร่วมบริหารงาน ลูกจ้าง พนักงาน
  ที่ปรึกษาที่ได้เงินเดือนประจำ หรือผู้มีอำนาจควบคุมของธนาคาร บริษัทใหญ่ บริษัทย่อย บริษัทร่วม
  บริษัทย่อยลำดับเดียวกัน ผู้ถือหุ้นรายใหญ่ หรือของผู้มีอำนาจควบคุมของธนาคาร
  เว้นแต่จะได้พ้นจากการมีลักษณะดังกล่าวทั้งในปัจจุบันและในช่วง 2 ปีที่ผ่านมา
  ทั้งนี้ลักษณะต้องห้ามดังกล่าวไม่รวมถึงกรณีที่กรรมการอิสระเคยเป็นข้าราชการ หรือที่ปรึกษา
  ของส่วนราชการซึ่งเป็นผู้ถือหุ้นรายใหญ่ หรือผู้มีอำนาจควบคุมของธนาคาร

  (3) ไม่เป็นบุคคลที่มีความสัมพันธ์ทางสายโลหิต หรือโดยการจดทะเบียนตามกฎหมาย
  ในลักษณะที่เป็น บิดามารดา คู่สมรส พี่น้อง และบุตร รวมทั้งคู่สมรสของบุตร ของผู้บริหาร
  ผู้ถือหุ้นรายใหญ่ ผู้มีอำนาจควบคุม
  หรือบุคคลที่จะได้รับการเสนอให้เป็นผู้บริหารหรือผู้มีอำนาจควบคุมของธนาคารหรือบริษัทย่อย

  (4) ไม่มีหรือเคยมีความสัมพันธ์ทางธุรกิจกับธนาคาร บริษัทใหญ่ บริษัทย่อย บริษัทร่วม
  ผู้ถือหุ้นรายใหญ่ หรือผู้มีอำนาจควบคุมของธนาคาร
  ในลักษณะที่อาจเป็นการขัดขวางการใช้วิจารณญาณอย่างอิสระของตน
  รวมทั้งไม่เป็นหรือเคยเป็นผู้ถือหุ้นที่มีนัย
  หรือผู้มีอำนาจควบคุมของผู้ที่มีความสัมพันธ์ทางธุรกิจกับธนาคาร บริษัทใหญ่ บริษัทย่อย บริษัทร่วม
  ผู้ถือหุ้นรายใหญ่ หรือผู้มีอำนาจควบคุมของธนาคาร
  เว้นแต่จะได้พ้นจากการมีลักษณะดังกล่าวทั้งในปัจจุบันและในช่วง 2 ปีที่ผ่านมา

  ความสัมพันธ์ทางธุรกิจตามวรรคหนึ่ง
  รวมถึงการทำรายการทางการค้าที่กระทำเป็นปกติเพื่อประกอบกิจการ
  การเช่าหรือให้เช่าอสังหาริมทรัพย์ รายการเกี่ยวกับสินทรัพย์หรือบริการ
  หรือการให้หรือรับความช่วยเหลือทางการเงิน ด้วยการรับหรือให้กู้ยืม ค้ำประกัน
  การให้สินทรัพย์เป็นหลักประกันหนี้สิน รวมถึงพฤติการณ์อื่นทำนองเดียวกัน
  ซึ่งเป็นผลให้ธนาคารหรือคู่สัญญามีภาระหนี้ที่ต้องชำระต่ออีกฝ่ายหนึ่ง ตั้งแต่ร้อยละ 3
  ของสินทรัพย์ที่มีตัวตนสุทธิของธนาคารหรือตั้งแต่ 20 ล้านบาทขึ้นไป แล้วแต่จำนวนใดจะต่ำกว่า
  ทั้งนี้
  การคำนวณภาระหนี้ดังกล่าวให้เป็นไปตามวิธีการคำนวณมูลค่าของรายการที่เกี่ยวโยงกันตามประกาศคณะกรรมการกำกับตลาดทุนว่าด้วยหลักเกณฑ์ในการทำรายการที่เกี่ยวโยงกัน
  โดยอนุโลม แต่ในการพิจารณาภาระหนี้ดังกล่าว ให้นับรวมภาระหนี้ที่เกิดขึ้นในระหว่าง 1
  ปีก่อนวันที่มีความสัมพันธ์ทางธุรกิจกับบุคคลเดียวกัน

  (5) ไม่เป็นหรือเคยเป็นผู้สอบบัญชีของธนาคาร บริษัทใหญ่ บริษัทย่อย บริษัทร่วม ผู้ถือหุ้นรายใหญ่
  หรือผู้มีอำนาจควบคุมของธนาคาร และไม่เป็นผู้ถือหุ้นที่มีนัย ผู้มีอำนาจควบคุม
  หรือหุ้นส่วนของสำนักงานสอบบัญชี ซึ่งมีผู้สอบบัญชีของธนาคาร บริษัทใหญ่ บริษัทย่อย บริษัทร่วม
  ผู้ถือหุ้นรายใหญ่ หรือผู้มีอำนาจควบคุมของธนาคารสังกัดอยู่
  เว้นแต่จะได้พ้นจากการมีลักษณะดังกล่าวทั้งในปัจจุบันและในช่วง 2 ปีที่ผ่านมา

  (6) ไม่เป็นหรือเคยเป็นผู้ให้บริการทางวิชาชีพใด ๆ
  ซึ่งรวมถึงการให้บริการเป็นที่ปรึกษากฎหมายหรือที่ปรึกษาทางการเงิน ซึ่งได้รับค่าบริการเกินกว่า
  2 ล้านบาทต่อปีจากธนาคาร บริษัทใหญ่ บริษัทย่อย บริษัทร่วม ผู้ถือหุ้นรายใหญ่
  หรือผู้มีอำนาจควบคุมของธนาคารและไม่เป็นผู้ถือหุ้นที่มีนัย ผู้มีอำนาจควบคุม
  หรือหุ้นส่วนของผู้ให้บริการทางวิชาชีพนั้นด้วย
  เว้นแต่จะได้พ้นจากการมีลักษณะดังกล่าวทั้งในปัจจุบันและในช่วง 2 ปีที่ผ่านมา

  (7) ไม่เป็นกรรมการที่ได้รับการแต่งตั้งขึ้นเพื่อเป็นตัวแทนของกรรมการของธนาคาร
  ผู้ถือหุ้นรายใหญ่ หรือผู้ถือหุ้นซึ่งเป็นผู้ที่เกี่ยวข้องกับผู้ถือหุ้นรายใหญ่

  (8) ไม่ประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของธนาคาร
  หรือบริษัทย่อย หรือไม่เป็นหุ้นส่วนที่มีนัยในห้างหุ้นส่วน หรือเป็นกรรมการที่มีส่วนร่วมบริหารงาน
  ลูกจ้าง พนักงาน ที่ปรึกษาที่รับเงินเดือนประจำ หรือถือหุ้นเกินร้อยละ 1
  ของจำนวนหุ้นที่มีสิทธิออกเสียงทั้งหมดของบริษัทอื่น
  ซึ่งประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของธนาคาร
  หรือบริษัทย่อย

  (9)
  ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของธนาคาร
  ภายหลังได้รับการแต่งตั้งให้เป็นกรรมการอิสระที่มีลักษณะเป็นไปตามหลักเกณฑ์ข้อที่ 1- 9 แล้ว
  กรรมการอิสระอาจได้รับมอบหมายจากคณะกรรมการ
  ให้ตัดสินใจในการดำเนินกิจการของธนาคาร บริษัทใหญ่ บริษัทย่อย บริษัทร่วม
  บริษัทย่อยลำดับเดียวกัน ผู้ถือหุ้นรายใหญ่ หรือผู้มีอำนาจควบคุมของธนาคาร
  โดยมีการตัดสินใจในรูปแบบขององค์คณะ (Collective decision) ได้

-   คณะกรรมการชุดย่อย

  คณะกรรมการธนาคารได้จัดให้มีคณะกรรมการชุดย่อย 5 คณะ
  เพื่อช่วยศึกษาและกลั่นกรองโดยเฉพาะในด้านต่างๆ คณะกรรมการชุดย่อย ประกอบด้วย
  คณะกรรมการตรวจสอบ คณะกรรมการสรรหาและกำหนดค่าตอบแทน
  คณะกรรมการบริหารความเสี่ยง คณะกรรมการบริหาร และ
  คณะกรรมการกำกับการปฏิบัติตามกฎเกณฑ์และกำกับกิจการ
  โดยมีรายละเอียดขอบเขตอำนาจหน้าที่ตามที่ระบุไว้ในหัวข้อการจัดการแล้ว

-   บทบาทหน้าที่และความรับผิดชอบของคณะกรรมการ

รายละเอียดกล่าวไว้ในหัวข้อ “โครงสร้างการจัดการ” แล้ว

-   จริยธรรมทางธุรกิจ

เพื่อให้เกิดความสุจริต เที่ยงธรรมและเพื่อเป็นแนวทางการปฏิบัติหน้าที่ที่ดี
ธนาคารจึงได้มีประกาศเกี่ยวกับจริยธรรมทางวิชาชีพ
รวมถึงข้อพึงปฏิบัติเกี่ยวกับจริยธรรมทางวิชาชีพของผู้บริหาร
เพื่อให้ผู้ที่เกี่ยวข้องยึดถือเป็นแนวทางในการปฏิบัติหน้าที่
ตามภารกิจของธนาคารด้วยความซื่อสัตย์สุจริต รวมทั้งการปฏิบัติต่อธนาคารและผู้มีส่วนได้เสียทุกกลุ่ม
โดยธนาคารได้สื่อสารกับพนักงานและติดตามการปฏิบัติตามแนวทางดังกล่าวเป็นประจำ
รวมถึงการจัดสัมมนาเพื่อให้เกิดความรู้ความเข้าใจร่วมกันระหว่างผู้บริหารและพนักงานเกี่ยวกับจริยธรรมทางธุรกิจอย่างสม่ำเสมอ
โดยแนวทางทางจริยธรรมมีรายละเอียด ดังนี้

-   การปฏิบัติและความรับผิดชอบต่อผู้ถือหุ้น

  มีการปฏิบัติหน้าที่ด้วยความซื่อสัตย์สุจริตตลอดจนตัดสินใจดำเนินการใดๆ ด้วยความบริสุทธิ์ใจ
  และเป็นธรรมต่อผู้ถือหุ้นทั้งรายใหญ่และรายย่อย เพื่อประโยชน์สูงสุดของผู้ถือหุ้นโดยรวม
  บริหารงานด้วยความระมัดระวังและรอบคอบ เพื่อป้องกันความเสียหายต่อผู้ถือหุ้น
  ตลอดจนไม่แสวงหาผลประโยชน์ให้ตนเองและผู้เกี่ยวข้อง โดยใช้ข้อมูลใดๆ ของธนาคาร
  รวมถึงไม่เปิดเผยข้อมูลลับของธนาคารต่อบุคคลภายนอกโดยเฉพาะคู่แข่งขันของธนาคาร

-   การปฏิบัติและความรับผิดชอบต่อลูกค้า

  นำเสนอผลิตภัณฑ์ที่ตรงกับความต้องการของลูกค้า และให้บริการที่มีคุณภาพ มีการเปิดเผยข้อมูล
  ข่าวสารเกี่ยวกับสินค้าและบริการอย่างครบถ้วน ถูกต้อง และไม่บิดเบือนข้อเท็จจริง
  โดยคำนึงถึงประโยชน์สำหรับลูกค้า และเปิดโอกาสให้ลูกค้าสามารถร้องเรียนเกี่ยวกับการบริการ
  และดำเนินการอย่างดีที่สุดเพื่อให้ลูกค้าได้รับการตอบสนองผลอย่างรวดเร็ว
  รวมทั้งรักษาความลับของลูกค้าอย่างเคร่งครัดและไม่กำหนดเงื่อนไขการค้าที่ไม่เป็นธรรมกับลูกค้า

-   การปฏิบัติและความรับผิดชอบต่อคู่ค้า/เจ้าหนี้

  ไม่เรียก หรือไม่รับ หรือจ่ายผลประโยชน์ใดๆ ที่ไม่สุจริตในการติดต่อกับคู่ค้าหรือเจ้าหนี้
  หากมีข้อมูลดังกล่าวเกิดขึ้น ให้เปิดเผยรายละเอียดต่อคู่ค้า และ/หรือ เจ้าหนี้
  และร่วมกันแก้ไขปัญหาโดยยุติธรรมและรวดเร็ว รวมถึงการปฏิบัติตามเงื่อนไขต่างๆ
  ที่มีต่อเจ้าหนี้อย่างเหมาะสมและเป็นธรรม

-   การปฏิบัติและความรับผิดชอบต่อภาครัฐ

  มีการปฏิบัติตามนโยบายของรัฐ รวมทั้งปฏิบัติตามกฎหมาย และข้อบังคับที่เกี่ยวข้อง
  ส่งเสริมการปกครองในระบอบประชาธิปไตย โดยมีพระมหากษัตริย์เป็นประมุข
  และดำเนินภารกิจด้วยความรับผิดชอบและสนับสนุนกิจกรรมต่างๆ อันเป็นประโยชน์แก่สังคม ชุมชน
  ท้องถิ่นต่างๆ

-   การปฏิบัติและความรับผิดชอบต่อพนักงาน

  จัดให้มีระบบผลตอบแทนที่เป็นธรรมและเสมอภาคแก่พนักงาน
  รวมถึงการดูแลรักษาสภาพแวดล้อมในการทำงานให้มีความปลอดภัยต่อชีวิตและทรัพย์สินของพนักงานอยู่เสมอ
  รวมทั้งจัดให้มีระบบบริหารทรัพยากรบุคคลในเรื่องการแต่งตั้ง โยกย้าย
  การให้รางวัลและการลงโทษที่ชัดเจน มีการปฏิบัติโดยความสุจริตใจ ตั้งอยู่บนพื้นฐานของความรู้
  ความสามารถ และความเหมาะสมของพนักงาน
  รวมทั้งให้ความสำคัญต่อการพัฒนาความรู้ความสามารถของพนักงาน
  โดยให้โอกาสพนักงานอย่างทั่วถึงและสม่ำเสมอ บริหารงานโดยหลีกเลี่ยงการกระทำใดๆ
  ที่ไม่เป็นธรรม ซึ่งอาจมีผลกระทบต่อความมั่นคงในหน้าที่การงานของพนักงาน
  หรืออาจคุกคามและสร้างความกดดันต่อสภาพจิตใจของพนักงาน

-   การปฏิบัติและความรับผิดชอบต่อคู่แข่งทางการค้า

  มีการประพฤติปฏิบัติภายใต้กรอบกติกาการแข่งขันที่ดี คือ
  ไม่แสวงหาข้อมูลที่เป็นความลับของคู่แข่งทางการค้าด้วยวิธีการที่ไม่สุจริตหรือไม่เหมาะสม
  ไม่พยายามทำลายชื่อเสียงคู่แข่งทางการค้าด้วยการกล่าวหาใส่ร้าย

-   การปฏิบัติและความรับผิดชอบต่อสังคมและชุมชน

  ไม่กระทำการใดๆ ที่จะมีผลเสียหายต่อทรัพยากรธรรมชาติและสภาพแวดล้อม
  ให้การสนับสนุนกิจกรรมที่มีส่วนสร้างสรรค์สังคมอย่างสม่ำเสมอ
  รวมถึงปลูกฝังจิตสำนึกของความรับผิดชอบต่อสังคมให้เกิดขึ้นในหมู่พนักงานทุกระดับอย่างต่อเนื่อง
  และจริงจัง

-   ความขัดแย้งทางผลประโยชน์

คณะกรรมการธนาคารได้ดูแลอย่างรอบคอบเมื่อเกิดรายการที่มีความขัดแย้งทางผลประโยชน์
โดยกำหนดนโยบายและขั้นตอนการอนุมัติรายการที่เกี่ยวโยงกันไว้เป็นลายลักษณ์อักษร
โดยกำหนดให้กรรมการที่มีส่วนเกี่ยวข้องงดออกเสียงลงมติในรายการที่อาจมีความขัดแย้งทางผลประโยชน์
รวมทั้งมีการปฏิบัติตามหลักเกณฑ์ของตลาดหลักทรัพย์แห่งประเทศไทย
โดยกำหนดราคาและเงื่อนไขเสมือนทำรายการกับบุคคลภายนอก
ซึ่งได้เปิดเผยรายละเอียดมูลค่ารายการคู่สัญญาไว้ในรายงานประจำปี และแบบ 56-1 แล้ว

นอกจากนี้
คณะกรรมการได้กำหนดเป็นนโยบายให้กรรมการและผู้บริหารของธนาคารต้องรายงานการมีส่วนได้เสียของตน
และบุคคลที่มีความเกี่ยวข้อง ภายใน 30 วันทำการนับแต่วันที่ได้รับการแต่งตั้งให้ดำรงตำแหน่ง
โดยจัดส่งให้แก่เลขานุการบริษัท และ
เลขานุการบริษัทมีหน้าที่จัดส่งสำเนารายงานการมีส่วนได้เสียให้ประธานกรรมการ
และประธานกรรมการตรวจสอบทราบภายใน 7 วันทำการนับแต่วันที่ธนาคารได้รับรายงานนั้น
และรายงานให้ที่ประชุมคณะกรรมการรับทราบทุกครั้งที่มีการเปลี่ยนแปลง

-   ระบบการควบคุมภายในและตรวจสอบภายใน

ธนาคารให้ความสำคัญต่อระบบการควบคุมและตรวจสอบภายในที่มีประสิทธิภาพ ทั้งในระดับบริหาร
และระดับปฏิบัติงาน โดยมีการกำหนดอำนาจหน้าที่ของผู้ปฏิบัติงาน
และผู้บริหารไว้เป็นลายลักษณ์อักษรอย่างชัดเจน มีการแบ่งแยกหน้าที่ผู้ปฏิบัติงาน ผู้ควบคุม
และผู้อนุมัติออกจากกัน เพื่อให้เกิดการถ่วงดุล และตรวจสอบระหว่างกันอย่างเหมาะสม
และมีการควบคุมการใช้ทรัพย์สินให้เกิดประโยชน์
รายงานทางการเงินของธนาคารที่เปิดเผยต่อสาธารณะจัดทำขึ้นตามหลักการและมาตรฐานทางบัญชี
ที่บังคับใช้ในธุรกิจสถาบันการเงิน ภายใต้การตรวจสอบของผู้สอบบัญชีภายนอก โดยในปีที่ผ่านมา
คณะกรรมการตรวจสอบได้ประชุมร่วมกับผู้สอบบัญชีภายนอกรวม 4 ครั้ง
เพื่อรับทราบผลการตรวจสอบ ข้อเสนอแนะและความคิดเห็น สำหรับการติดตาม ปรับปรุงแก้ไข
มีการสอบทานระบบการควบคุม การเสนอรายงานต่อผู้บริหารสายงานที่รับผิดชอบ

ธนาคารมีสายตรวจสอบภายในทำหน้าที่ตรวจสอบ
เพื่อให้มั่นใจว่าการปฏิบัติงานหลักและกิจกรรมทางการเงินที่สำคัญของธนาคารได้ดำเนินการตามแนวทางที่กำหนดและมีประสิทธิภาพ
รวมถึงการตรวจสอบให้มีการปฏิบัติตามกฎหมายและข้อกำหนดที่เกี่ยวข้องกับธนาคาร
และเพื่อให้สายตรวจสอบภายในมีความอิสระ สามารถทำหน้าที่ตรวจสอบและถ่วงดุลได้อย่างเต็มที่
คณะกรรมการจึงกำหนดให้สายตรวจสอบภายในรายงานผลตรวจสอบโดยตรงต่อคณะกรรมการตรวจสอบและคณะกรรมการธนาคาร

นอกจากนี้
เพื่อให้กรรมการทุกคนได้พิจารณาทบทวนระบบการควบคุมภายในของธนาคารให้มีความถูกต้อง รัดกุม
ตามแนวทางที่กำหนด
คณะกรรมการธนาคารจึงมีการประเมินความเพียงพอของระบบการควบคุมภายในทุกปี
โดยสายตรวจสอบภายในเป็นผู้รวบรวม สรุปผล นำเสนอในรายงานประจำปี
และเปิดเผยต่อสาธารณะ

คณะกรรมการตระหนักเสมอว่า
การควบคุมภายในเป็นกระบวนการที่สำคัญของการดำเนินธุรกิจของธนาคาร
ทำให้การปฏิบัติงานมีประสิทธิภาพ
โดยมอบหมายให้คณะกรรมการกำกับการปฏิบัติตามกฎเกณฑ์และกำกับกิจการ
เป็นผู้ทำหน้าที่กำกับดูแลให้ธนาคารและบริษัทในกลุ่มธนาคารให้มีการปฏิบัติตามกฎหมาย กฎเกณฑ์
ข้อบังคับ มาตรฐานแนวปฏิบัติที่บังคับใช้กับธุรกรรมต่างๆ
รวมถึงประเพณีที่ถือปฏิบัติในตลาดมาตรฐานในวิชาชีพ
บทบัญญัติเกี่ยวกับการกับดูแลที่ดีตามหลักธรรมาภิบาล
และนโยบายด้านการปฏิบัติตามกฎเกณฑ์โดยผ่านหน่วยงานกำกับการปฏิบัติตามกฎเกณฑ์
รวมทั้งกำหนดให้มีระบบการกำกับดูแลการปฏิบัติตามกฎเกณฑ์
และการกำกับดูแลกิจการที่มีประสิทธิภาพ
และเพื่อให้สายกำกับการปฏิบัติตามกฎเกณฑ์มีความเป็นอิสระที่จะกำกับดูแลให้ธนาคารมีระบบการบริหารความเสี่ยงด้านการปฏิบัติตามกฎเกณฑ์ที่ดีมีประสิทธิภาพเป็นไปตามมาตรฐานสากล
คณะกรรมการจึงกำหนดให้สายกำกับการปฏิบัติตามกฎเกณฑ์รายงานผลการปฏิบัติงานโดยตรงต่อคณะกรรมการกำกับการปฏิบัติตามกฎเกณฑ์และกำกับกิจการและคณะกรรมการธนาคาร

-   นโยบายการบริหารความเสี่ยง

คณะกรรมการธนาคารมีการกำกับดูแลการบริหารความเสี่ยงผ่านคณะกรรมการบริหารความเสี่ยงอย่างใกล้ชิดโดยธนาคารมีนโยบายให้มีการบริหารความเสี่ยงให้ครอบคลุมทั้งองค์กรของธนาคารและบริษัทในกลุ่มธุรกิจ
รวมถึงมีการทบทวนระบบหรือประเมินประสิทธิผลของการจัดการความเสี่ยงอย่างต่อเนื่อง
คณะกรรมการยังให้ความสำคัญกับสัญญาณเตือนภัยล่วงหน้าและรายการผิดปกติทั้งหลาย
โดยคณะกรรมการบริหารความเสี่ยงมีสายบริหารความเสี่ยงเป็นผู้ปฏิบัติตามนโยบายและรายงานให้คณะกรรมการทราบเป็นประจำ

-   การประชุมคณะกรรมการ

ธนาคารมีการกำหนดวันประชุมและกำหนดวาระการประชุมประจำเป็นการล่วงหน้าในแต่ละปี
และจะแจ้งกำหนดวันประชุมและกำหนดวาระการประชุมทั้งปีให้กรรมการทราบล่วงหน้าตั้งแต่ปลายปี
ก่อนการประชุมในปีถัดไป และอาจมีการประชุมคณะกรรมการเพิ่มเติมตามความเหมาะสมได้
โดยเลขานุการบริษัทรับผิดชอบในการจัดประชุมและส่งหนังสือเชิญประชุมพร้อมระเบียบวาระการประชุม
และเอกสารประกอบการประชุมไปยังกรรมการเป็นการล่วงหน้าไม่น้อยกว่า 7 วันก่อนวันประชุม
เพื่อให้กรรมการมีเวลาในการพิจารณาข้อมูลอย่างเพียงพอก่อนเข้าร่วมประชุม
ยกเว้นมีเหตุจำเป็นเร่งด่วน
โดยกรรมการแต่ละคนสามารถสอบถามข้อมูลเพิ่มเติมได้จากเลขานุการบริษัทและมีความเป็นอิสระที่จะเสนอเรื่องเข้าสู่วาระการประชุมได้
ทั้งนี้วาระการประชุมจะระบุอย่างชัดเจนว่า เป็นเรื่องเสนอเพื่อทราบ เพื่ออนุมัติหรือเพื่อพิจารณา
และวาระติดตามผลการดำเนินงานเป็นประจำ

นอกจากนั้น
ประธานกรรมการได้จัดสรรเวลาการประชุมไว้อย่างเพียงพอที่ฝ่ายจัดการจะนำเสนอรายงาน
และมากพอที่กรรมการจะอภิปรายปัญหาสำคัญอย่างรอบคอบ
มีการจัดทำรายงานการประชุมเป็นลายลักษณ์อักษร และผ่านการรับรองจากคณะกรรมการทุกครั้ง
พร้อมให้คณะกรรมการและผู้ที่เกี่ยวข้องสามารถตรวจสอบได้ ซึ่งในปี 2555 ที่ผ่านมา
คณะกรรมการธนาคารมีการประชุมรวม 10 ครั้ง

ทั้งนี้ประธานกรรมการยังสนับสนุนให้ประธานเจ้าหน้าที่บริหาร เชิญผู้บริหารระดับสูงเข้าร่วมประชุม
เพื่อให้ข้อมูลเพิ่มเติมและสร้างความคุ้นเคยกับคณะกรรมการ
และธนาคารยังเปิดโอกาสให้คณะกรรมการสามารถขอข้อมูลที่จำเป็นเพิ่มเติมจากประธานเจ้าหน้าที่บริหาร
ประธานธุรกิจและกรรมการผู้จัดการใหญ่ เลขานุการบริษัท หรือผู้บริหารระดับสูงท่านอื่นได้
ภายในขอบเขตนโยบายที่กำหนดไว้
ซึ่งรวมถึงการเปิดโอกาสให้กรรมการที่ไม่ได้เป็นผู้บริหารได้มีโอกาสประชุมภายในร่วมกันเอง
เพื่อเป็นการอภิปรายปัญหาเกี่ยวกับการจัดการที่อยู่ในความสนใจ

โดยในปี 2555
คณะกรรมการเปิดโอกาสให้กรรมการที่ไม่ได้เป็นผู้บริหารประชุมกันเองโดยไม่มีฝ่ายจัดการเข้าร่วมด้วยจำนวน
1 ครั้ง

-   การพัฒนากรรมการและผู้บริหาร

คณะกรรมการธนาคารเป็นผู้กำหนด และมีส่วนร่วมในวิสัยทัศน์ ภารกิจ กลยุทธ์ เป้าหมาย แผนธุรกิจ
และงบประมาณของธนาคาร
ตลอดจนกำกับดูแลให้ฝ่ายบริหารดำเนินการให้เป็นไปตามเป้าหมายของแผนธุรกิจ
และงบประมาณที่กำหนดไว้อย่างมีประสิทธิภาพและประสิทธิผล
ทั้งนี้ธนาคารได้จัดให้มีการประชุมถ่ายทอดแผนธุรกิจให้แก่ผู้บริหารและพนักงานอย่างต่อเนื่อง
เพื่อให้เกิดความเข้าใจร่วมกัน
มีการรายงานผลการดำเนินงานที่เกิดขึ้นเทียบกับเป้าหมายให้พนักงานทราบเป็นรายไตรมาส
รวมทั้งจัดให้มีระบบการควบคุมภายใน การกำกับดูแลกิจการ และการบริหารความเสี่ยงที่ดี

นอกจากนั้น
คณะกรรมการธนาคารทั้งหมดยังได้เข้ารับการอบรมหลักสูตรที่เกี่ยวกับการปฏิบัติหน้าที่กรรมการ
จากสมาคมส่งเสริมสถาบันกรรมการบริษัทไทย (IOD) ธนาคารจะมีการชี้แจงถึงขอบเขตหน้าที่
รวมถึงการให้ข้อมูลพื้นฐานของธนาคารเพื่อเพิ่มความเข้าใจให้กับผู้ที่จะดำรงตำแหน่งกรรมการธนาคาร

คณะกรรมการธนาคารและคณะกรรมการบริหาร มีความรับผิดชอบตามหน้าที่ต่อผู้ถือหุ้น
มีการแบ่งแยกบทบาทหน้าที่รับผิดชอบระหว่างคณะกรรมการธนาคารกับคณะกรรมการบริหารอย่างชัดเจน
โดยแสดงรายละเอียดไว้ในหัวข้อโครงสร้างการจัดการแล้ว

ในปี 2555 มีกรรมการ 3 คน
ได้เข้ารับการอบรมในหลักสูตรที่สมาคมส่งเสริมสถาบันกรรมการบริษัทไทย (IOD) จัดขึ้น ได้แก่
นายพิชัย ดัชณาภิรมย์ นายบรรยง พงษ์พานิช และนางสาวฐิตินันท์ วัธนเวคิน
(ธนาคารได้แสดงรายละเอียดการอบรมของกรรมการในหมวดประวัติคณะกรรมการ) และกรรมการ
2 คน ได้เข้ารับการสัมมนาเชิงวิชาการ ที่สมาคมส่งเสริมสถาบันกรรมการบริษัทไทย (IOD) จัดขึ้น
ได้แก่ นายเชษฐ์ ภัทรากรกุล และ นายประวิทย์ วรุตบางกุร โดยมีรายละเอียดดังนี้

-   งาน IOD Director Briefing “The Global Economy 2012”

-   Moving Corporate Governance Forward: Challenge for Thai Directors

-   Directors Forum 2/2012 หัวข้อ Risk Oversight VS Risk Management: Whose
    Role is it?

-   การดำรงตำแหน่งกรรมการที่บริษัทอื่นของกรรมการและผู้บริหาร

ธนาคารเป็นธนาคารพาณิชย์ที่อยู่ภายใต้การกำกับดูแลของธนาคารแห่งประเทศไทย
จึงมีข้อกำหนดที่ชัดเจน
เกี่ยวกับการเป็นกรรมการในบริษัทอื่นของกรรมการและผู้บริหารระดับสูงตามประกาศที่ สนส.
60/2551 ลว.3 สิงหาคม 2551
ที่กำหนดให้กรรมการและผู้บริหารระดับสูงของธนาคารเป็นประธานกรรมการ กรรมการบริหาร
หรือกรรมการผู้มีอำนาจลงนามอย่างใดอย่างหนึ่ง หรือหลายอย่างในบริษัทอื่นได้ไม่เกิน 3 กลุ่มธุรกิจ
โดยพิจารณาความเป็นกลุ่มธุรกิจจากอำนาจควบคุมกิจการ
โดยธนาคารได้เปิดเผยข้อมูลการดำรงตำแหน่งของกรรมการแต่ละคนรวมถึงกรรมการบริหาร
ในรายงานประจำปีหัวข้อคณะกรรมการธนาคารและคณะผู้บริหาร

-   การปฐมนิเทศกรรมการใหม่

เมื่อมีการเปลี่ยนแปลงกรรมการ
สำนักกรรมการรับผิดชอบในการจัดเตรียมเอกสารสำหรับกรรมการใหม่ ประกอบด้วย
รายงานประจำปีเล่มล่าสุด ซึ่งประกอบด้วย พันธกิจ วิสัยทัศน์ ค่านิยมองค์กร
และรายละเอียดการดำเนินธุรกิจของธนาคารในรอบปี ข้อบังคับและหนังสือบริคณห์สนธิของธนาคาร
คู่มือสำหรับกรรมการและประกาศที่เกี่ยวข้อง

-   วาระการดำรงตำแหน่งของกรรมการ

    1.  ธนาคารกำหนดไว้ในข้อบังคับข้อ 18
        ของธนาคารว่าในการประชุมผู้ถือหุ้นสามัญประจำปีทุกครั้ง
        จะมีการให้กรรมการออกจากตำแหน่งอย่างน้อย 1 ใน 3
        ถ้าจำนวนกรรมการแบ่งออกเป็นสามส่วนไม่ได้
        ก็ให้กรรมการออกในจำนวนที่ใกล้เคียงกับหนึ่งในสามที่สุด กล่าวคือ
        การดำรงตำแหน่งของกรรมการแต่ละวาระ มีอายุเฉลี่ย 3 ปี

    2.  วาระการดำรงตำแหน่งของคณะกรรมการชุดย่อย 3 คณะ ได้แก่ 1)
        คณะกรรมการตรวจสอบ 2) คณะกรรมการสรรหาและกำหนดค่าตอบแทน และ 3)
        คณะกรรมการกำกับการปฏิบัติตามกฎเกณฑ์และกำกับกิจการ
        กำหนดให้วาระการดำรงตำแหน่ง เท่ากับระยะเวลาการดำรงตำแหน่งกรรมการธนาคาร
        ทั้งนี้
        ผู้บริหารที่เป็นกรรมการในคณะกรรมการกำกับการปฏิบัติตามกฎเกณฑ์และกำกับกิจการจะมีวาระการดำรงตำแหน่ง
        3 ปี

  ในปี 2555 มีกรรมการชุดย่อยที่ครบวาระการดำรงตำแหน่ง 3 ท่าน คือ 1) นายพิชัย
  ดัชณาภิรมย์ ประธานกรรมการตรวจสอบ 2) รศ.มานพ พงศทัต
  ประธานกรรมการสรรหาและกำหนดค่าตอบแทน และ 3) นายธานินทร์ จิระสุนทร
  กรรมการกำกับการปฏิบัติตามกฎเกณฑ์และกำกับกิจการ โดยทั้ง 3
  ท่านได้รับการแต่งตั้งให้กลับเข้าดำรงตำแหน่งในคณะกรรมการชุดย่อยอีกวาระหนึ่ง

-   การแต่งตั้งเลขานุการบริษัท

  ธนาคารได้มีมติแต่งตั้ง นางสาวพรทิพย์ ชูพระคุณ ทำหน้าที่เลขานุการบริษัทอย่างเป็นทางการ
  เมื่อวันที่ 13 มกราคม 2554 โดยทำหน้าที่ในนามบริษัทหรือคณะกรรมการ ดังนี้

-   ให้คำแนะนำเบื้องต้นแก่กรรมการในข้อกฎหมาย ระเบียบและข้อบังคับต่างๆ ของธนาคาร
    ที่คณะกรรมการต้องทราบและติดตามให้มีการปฏิบัติตามอย่างถูกต้องและสม่ำเสมอ
    รวมถึงรายงานการเปลี่ยนแปลงในข้อกำหนดกฎหมายที่มีนัยสำคัญแก่กรรมการ

-   จัดทำและเก็บรักษาเอกสารดังต่อไปนี้ ทะเบียนกรรมการ หนังสือนัดประชุมคณะกรรมการ
    รายงานการประชุมคณะกรรมการ หนังสือนัดประชุมผู้ถือหุ้น และรายงานการประชุมผู้ถือหุ้น

-   เก็บรักษารายงานการมีส่วนได้เสียที่รายงานโดยกรรมการหรือผู้บริหาร

-   ดำเนินการอื่นๆ ตามที่คณะกรรมการกำกับตลาดทุนประกาศกำหนด

-   แผนพัฒนาเพื่อทดแทนตำแหน่งงาน (Succession Plan)

  คณะกรรมการธนาคารมอบหมายให้คณะกรรมการสรรหาและกำหนดค่าตอบแทน
  เป็นผู้รับผิดชอบกำกับดูแลให้ฝ่ายจัดการมีการกำหนดนโยบายการวางแผนผู้สืบทอดตำแหน่ง
  (Succession Plan)
  เพื่อดำเนินการสรรหาผู้สืบทอดตำแหน่งงานตั้งแต่ระดับผู้ช่วยกรรมการผู้จัดการใหญ่ขึ้นไปรวมถึงประธานเจ้าหน้าที่บริหาร
  (CEO) และกรรมการผู้จัดการใหญ่ (President) ต่อคณะกรรมการธนาคาร
  ทั้งนี้เพื่อให้การดำเนินธุรกิจของธนาคารมีความต่อเนื่อง
  และสอดคล้องกับนโยบายและมาตรฐานของสถาบันการเงิน

  โดยในปี 2555
  คณะกรรมการธนาคารและคณะกรรมการสรรหาและกำหนดค่าตอบแทนธนาคารได้ทบทวนและพิจารณาแผนพัฒนาเพื่อทดแทนตำแหน่งงานประจำปี
  2556 ของประธานเจ้าหน้าที่บริหาร (CEO) และกรรมการผู้จัดการใหญ่ (President)
  และผู้บริหารระดับสูง
  รวมทั้งได้กำหนดกระบวนการและเครื่องมือที่เหมาะสมในการวางแผนและพัฒนาผู้สืบทอดตำแหน่ง
  เพื่อให้มั่นใจว่า ธนาคารมีระบบการสรรหา คัดเลือก รักษา
  และพัฒนาขีดความสามารถและเตรียมความพร้อมของบุคลากรในการดำรงตำแหน่งงานที่มีความสำคัญต่อการดำเนินธุรกิจของธนาคารและกำหนดให้มีการทบทวนแผนและความก้าวหน้าของแผนเป็นประจำทุกปี
  (รายละเอียดเพิ่มเติมได้กล่าวไว้ใน การวางแผนสืบทอดตำแหน่ง หน้า 8-34)

  การกำกับดูแลกิจการที่ดี แสดงให้เห็นถึงระบบการบริหารจัดการที่มีประสิทธิภาพ โปร่งใส
  ตรวจสอบได้ ช่วยสร้างความเชื่อมั่นให้แก่ทุกฝ่ายที่เกี่ยวข้อง
  และช่วยส่งเสริมให้ธนาคารเติบโตอย่างมีประสิทธิภาพและยั่งยืน
  อีกทั้งธนาคารยังยึดมั่นที่จะพัฒนาการปฏิบัติตามหลักการการกำกับดูแลกิจการที่ดีให้ดียิ่งๆ ขึ้นไป
  รวมทั้งในบางประเด็นที่ธนาคารยังไม่ได้ดำเนินการ เช่น

-   มาตรการชดเชยในกรณีที่ผู้มีส่วนได้เสียได้รับความเสียหายจากการที่บริษัทละเมิดสิทธิตามกฎหมายของผู้มีส่วนได้เสีย

ผู้มีส่วนได้เสียของธนาคารเช่นลูกค้า พนักงาน เจ้าหนี้ คู่ค้า ชุมชน สังคม และสิ่งแวดล้อม ฯลฯ
ที่ผ่านมาธนาคารยังไม่มีข้อขัดแย้งที่เป็นการละเมิดผู้มีส่วนได้เสียดังกล่าว
จึงยังไม่ได้มีการกำหนดมาตรการชดเชยใดๆ แต่หากมีการละเมิดเกิดขึ้น
ธนาคารต้องมีการชดเชยให้ผู้ถูกละเมิดตามที่กฎหมายกำหนด

-   การรายงานผลการดำเนินงานของคณะกรรมการทราบทุกเดือน
    กรณีที่ไม่ได้ประชุมคณะกรรมการทุกเดือน

  ธนาคารไม่ได้มีการประชุมคณะกรรมการธนาคารทุกเดือน
  แต่มีการรายงานผลการดำเนินงานให้คณะกรรมการธนาคารทราบเป็นประจำทุกไตรมาส
  ยกเว้นในกรณีที่เห็นว่าในระหว่างเดือนการดำเนินงานของธนาคารมีการเปลี่ยนแปลงที่เป็นนัยสำคัญ

  อย่างไรก็ตาม แม้คณะกรรมการจะไม่ได้มีการประชุมเป็นประจำทุกเดือน ในปี 2555
  คณะกรรมการได้กำหนดให้มีการจัดประชุมและจัดกิจกรรมเพิ่มเติมนอกเหนือจากกำหนดการประชุมที่ได้กำหนดไว้เป็นประจำปีแล้ว
  เพื่อให้คณะ กรรมการได้ติดตามผลการดำเนินงานของฝ่ายจัดการอย่างสม่ำเสมอ ดังนี้

(1) จัดกิจกรรมให้คณะกรรมการธนาคารได้พบปะกับคณะกรรมการบริหาร จำนวน 7 ครั้ง
    ในรูปแบบการรับประทานอาหารกลางวันร่วมกัน
    เพื่อให้คณะกรรมการได้ติดตามผลการดำเนินงานและการปฏิบัติงานของฝ่ายจัดการอย่างสม่ำเสมอ
    และเปิดโอกาสให้คณะกรรมการธนาคารและคณะกรรมการบริหารได้พูดคุยแลกเปลี่ยนแสดงความคิดเห็นที่เป็นประโยชน์ต่อการดำเนินงานของธนาคาร
    ได้รับทราบข้อมูลเกี่ยวกับธุรกิจ และ/หรือข้อมูลอื่นที่เกี่ยวข้องกับการดำเนินธุรกิจของธนาคาร
    ซึ่งจะช่วยทำให้กรรมการมีความรู้ความเข้าใจในธุรกิจของธนาคารอย่างเพียงพอที่จะช่วยให้การปฏิบัติหน้าที่กรรมการเป็นไปอย่างมีประสิทธิภาพ
    รวมทั้งการพบปะพูดคุยอย่างสม่ำเสมอ
    นอกจากจะสร้างความคุ้นเคยและสัมพันธ์อันดีแล้วยังเป็นการเปิดโอกาสให้ฝ่ายจัดการขอคำแนะนำจากกรรมการได้อย่างเป็นกันเอง
    และกรรมการธนาคารยังสามารถซักถามเพิ่มเติมนอกเหนือจากข้อเสนอในที่ประชุมกับกรรมการบริหารได้อีกด้วย

(2) จัดประชุมเพื่อให้คณะกรรมการบริหารแต่ละคนนำเสนองานที่ตนรับผิดชอบและเป้าหมายที่สำคัญที่สุดในการทำงาน
    3 ข้อ พร้อมระบุตัวชี้วัด จำนวน 1 ครั้ง

-   การประเมินผลการปฏิบัติหน้าที่ของกรรมการเป็นรายบุคคล

  เนื่องจากการประเมินผลการปฏิบัติหน้าที่ของกรรมการเป็นรายบุคคลอาจยังมีความคลาดเคลื่อน
  ธนาคารจึงประเมินผลการปฏิบัติหน้าที่ของกรรมการเป็นแบบรายคณะ

 การใช้ข้อมูลภายใน

เพื่อป้องกันการแสวงหาประโยชน์จากการใช้ข้อมูลภายในที่ยังไม่ได้เปิดเผยต่อสาธารณชน
ธนาคารกำหนดให้กรรมการและผู้บริหารของธนาคารทุกคนรวมถึงคู่สมรสและบุตรที่ยังไม่บรรลุนิติภาวะ
และบุคคลที่เกี่ยวข้องกับกรรมการและ/หรือผู้บริหารธนาคาร
ต้องรายงานการเปลี่ยนแปลงการถือครองหลักทรัพย์ของธนาคารที่ตนถือครองอยู่ภายใน 3
วันทำการให้สำนักคณะกรรมการกำกับหลักทรัพย์และตลาดหลักทรัพย์
พร้อมกับส่งสำเนารายงานการเปลี่ยนแปลง (แบบ 59-2) ไปยังเลขานุการบริษัทในวันเดียวกัน
เพื่อรายงานการเปลี่ยนแปลงดังกล่าวให้ที่ประชุมคณะกรรมการรับทราบ
และมีข้อกำหนดเรื่องความซื่อสัตย์สุจริต โดยห้ามกรรมการและพนักงานของธนาคารทุกคน
อาศัยอำนาจหน้าที่ หรือโอกาสในการทำงานเพื่อแสวงหาประโยชน์ใดๆ
อันขัดต่อจริยธรรมและจรรยาบรรณทางวิชาชีพที่ธนาคารกำหนด
รวมถึงระเบียบประเพณีในการทำงานหรือผลประโยชน์ของธนาคาร
สายตรวจสอบภายในมีการสอบทานการปฏิบัติในเรื่องการใช้ข้อมูลภายใน
และการปฏิบัติตามข้อกำหนดเกี่ยวกับจริยธรรมทางวิชาชีพ
ซึ่งหากพบผู้ใดฝ่าฝืนหรือกระทำความผิดจะนำเสนอคณะกรรมการตรวจสอบและคณะกรรมการธนาคารเพื่อพิจารณาความผิดตามระเบียบของธนาคารต่อไป

 นโยบายด้านบุคลากร 

ในปี 2555 ธนาคารได้ดำเนินการปรับโครงสร้างองค์กรใหม่
เพื่อเพิ่มประสิทธิภาพการปฏิบัติงานของทุกหน่วยงานให้สอดคล้องกับนโยบายและทิศทางของกลุ่มธุรกิจการเงินเกียรตินาคินภัทร
รวมถึงเพื่อเพิ่มศักยภาพในการดำเนินธุรกิจและเพิ่มขีดความสามารถในการแข่งขันที่สูงขึ้นให้รองรับการเติบโตอย่างต่อเนื่อง
โดย ณ วันที่ 31 ธันวาคม 2555 กลุ่มธุรกิจการเงินเกียรตินาคินภัทร มีพนักงาน (รวมพนักงาน
Outsource) จำนวน 3,860 คน แบ่งออกเป็น

  -----------------------------------------------------------------------
  กลุ่มธุรกิจการเงินเกียรตินาคินภัทร                      จำนวนพนักงาน (คน)
  ---------------------------------------------- ------------------------
  ธนาคารเกียรตินาคิน จำกัด (มหาชน)                   3,120

  บริษัท สำนักกฏหมายเอราวัณ จำกัด                     131

  บริษัทหลักทรัพย์ เกียรตินาคิน จำกัด                     276

  บริษัทหลักทรัพย์จัดการกองทุน เกียรตินาคิน จำกัด           54

  บริษัท ทุนภัทร จำกัด (มหาชน)                        21

  บริษัทหลักทรัพย์ ภัทร จำกัด (มหาชน)                   257

  รวม                                            3,860
  -----------------------------------------------------------------------

-   ผลตอบแทนพนักงาน

ธนาคารให้ความสำคัญกับระบบคุณธรรมในการบริหารทรัพยากรบุคคล
โดยเฉพาะการพิจารณาตอบแทนผลการทำงานของพนักงาน ดังนั้น จึงกำหนดหลักการพื้นฐานว่า
การจ่ายผลตอบแทนการทำงานแก่พนักงานให้เป็นไปตามผลการปฏิบัติงานที่แท้จริงของพนักงาน (Pay
per performance) อย่างไรก็ดี ธนาคารตระหนักดีว่า
การบริหารผลตอบแทนมิได้มีเฉพาะเรื่องการบริหารค่าจ่างและเงินเดือนเท่านั้น
แต่รวมถึงการกำหนดลักษณะงาน ค่าของงาน การวัดผลการทำงาน
ตลอดจนการบริหารสวัสดิการและผลประโยชน์ต่าง ๆ ซึ่งกำหนดให้เป็นผลตอบแทนการทำงาน
และการกำหนดระเบียบวิธีปฏิบัติเกี่ยวกับการจ่าย
หรือการจัดให้พนักงานได้รับผลตอบแทนจากการทำงานดังกล่าวอย่างถูกต้องและเป็นธรรม

-   กองทุนสำรองเลี้ยงชีพ

ธนาคารได้จัดตั้งกองทุนสำรองเลี้ยงชีพตามกฎกระทรวงฉบับที่ 162 (พ.ศ. 2526)
เพื่อเป็นสวัสดิการพนักงาน โดยมีวัตถุประสงค์เพื่อ

  (1) ส่งเสริมการออมเงินของสมาชิก

  (2) เป็นหลักประกันแก่สมาชิกและครอบครัว

และได้นำเงินกองทุนเข้าเป็นกองทุนจดทะเบียนตามพระราชบัญญัติกองทุนสำรองเลี้ยงชีพ พ.ศ.
2530 ในนาม “กองทุนสำรองเลี้ยงชีพ เกียรตินาคิน และกองทุนสำรองเลี้ยงชีพ
ไทยพาณิชย์มาสเตอร์ฟันด์ ซึ่งจดทะเบียนแล้ว” โดยมีรายละเอียดเงินสะสมและเงินสมทบดังนี้

  -----------------------------------------------------------------------
  จำนวนปีที่ทำงาน                    อัตราเงินสะสมและอัตราเงินสมทบ (ร้อยละ)
  ------------------------------- ---------------------------------------
  น้อยกว่า 5 ปี                      5

  ตั้งแต่ 5 ปี ขึ้นไป                   10
  -----------------------------------------------------------------------

เพื่อเป็นการเพิ่มทางเลือกนโยบายการลงทุนให้กับพนักงานที่เป็นสมาชิกกองทุนสำรองเลี้ยงชีพ
กองทุนสำรองเลี้ยงชีพของกลุ่มธนาคารเกียรตินาคิน
ได้เปิดโอกาสให้พนักงานสามารถเปลี่ยนแปลงนโยบายการลงทุนได้ปีละ 2 ครั้ง ในเดือน มกราคม
และ กรกฎาคม ของทุกปี

-   การดำเนินงานเพื่อสนับสนุนกลุ่มธุรกิจ

เนื่องด้วยธนาคารมีการขยายธุรกิจอย่างต่อเนื่อง
ดังนั้นกลยุทธ์ด้านบุคลากรจึงมีความสำคัญเป็นอย่างยิ่งต่อการบรรลุผลสำเร็จของกลยุทธ์และเป้าหมายทางธุรกิจที่ได้ตั้งไว้
โดยมุ่งเน้นในการสรรหาคัดเลือกบุคลากรที่มีคุณภาพ
การพัฒนาบุคลากรให้มีความรู้ความสามารถในการปฏิบัติหน้าที่
ความมุ่งมั่นที่จะให้บริการที่ดีที่สุดกับลูกค้า ตลอดจนการสร้างขวัญกำลังใจของพนักงาน
และการสื่อสารภายในองค์กรอย่างทั่วถึงและรวดเร็ว

  8.6.1 นโยบายด้านทรัพยากรบุคคล

(1) การสรรหาและคัดเลือกบุคลากร

  ธนาคารได้ใช้เทคโนโลยีที่รวดเร็วทันสมัย
  และใช้ช่องทางที่หลากหลายในการเข้าถึงแหล่งข้อมูลของกลุ่มเป้าหมายที่เหมาะสมกับตำแหน่งงานที่ต้องการ
  ในการรับสมัครและคัดเลือกผู้สมัครงานเพื่อให้มีประสิทธิภาพในภาวะที่มีการแข่งขันด้านแรงงานคุณภาพสูง
  มีการพัฒนาทักษะของผู้คัดเลือกและกรรมการผู้สัมภาษณ์ผู้สมัครงาน นอกจากนี้
  ธนาคารยังได้ให้ความสำคัญกับการพัฒนาและเพิ่มเครื่องมือในการคัดเลือกบุคลากรให้มากขึ้น
  เพื่อใช้ในการประเมินคุณสมบัติ ทักษะ ขีดความสามารถ (Competency-based Selection)
  ให้เหมาะสมกับตำแหน่งงานและการเติบโตขององค์กร ตลอดจนทัศนคติ จริยธรรม
  และความคิดสร้างสรรค์ เพื่อผลักดันธุรกิจให้เติบโตอย่างยั่งยืน

(2) การพัฒนาทรัพยากรบุคคล

  ธนาคารเห็นความสำคัญและจัดให้มีการดำเนินการพัฒนาทรัพยากรบุคคลอย่างต่อเนื่อง
  ทั้งในด้านทักษะและความรู้เพื่อเพิ่มความเชี่ยวชาญในการทำงานและสร้างความประทับใจให้แก่ลูกค้า
  ดังนี้

1.  การพัฒนาทักษะ ความรู้ ความชำนาญ ที่สอดคล้องกับกรอบความสามารถหลักขององค์กร
    (core competencies) กรอบความสามารถหลักตามตำแหน่งงาน (functional
    competencies) และกรอบความสามารถด้านภาวะผู้นำ (leadership competency)
    สำหรับพนักงานทุกระดับตั้งแต่ผู้บริหารระดับสูง ผู้บริหารระดับกลาง
    และพนักงานระดับปฏิบัติการ ผ่านกระบวนการพัฒนาที่หลากหลาย
    ไม่ว่าจะเป็นการอบรมในห้องเรียนโดยวิทยากรภายในที่มีความชำนาญและวิทยากรภายนอกที่มีความเชี่ยวชาญในเรื่องนั้น
    ๆ การทำโครงการพิเศษเพื่อพัฒนากระบวนการทำงาน การจัดประชุมสัมมนา
    การเรียนรู้ด้วยตนเองผ่าน eLearning และห้องสมุด Link & Learn
    ซึ่งทั้งหมดนี้เป็นการพัฒนาที่ตรงกับบทบาทหน้าที่ที่รับผิดชอบและสามารถนำไปใช้ได้จริงในการทำงาน
    ทั้งนี้ เพื่อให้มั่นใจว่าบุคลากรของธนาคารมีความรู้
    ความเชี่ยวชาญในภารกิจที่ได้รับมอบหมายอย่างมีประสิทธิภาพ และ
    เสริมสร้างศักยภาพเพื่อการเติบโตของพนักงานควบคู่ไปกับการเจริญเติบโตขององค์กร

2.  การพัฒนาผ่านการจัดการองค์ความรู้ (Knowledge Management)
    ซึ่งแต่ละสายงานจะมีการรวบรวม
    และแลกเปลี่ยนองค์ความรู้หรือประสบการณ์ที่เกี่ยวข้องกับการทำงานอย่างสม่ำเสมอ
    และจัดเก็บเป็นองค์ความรู้เก็บไว้บนระบบสารสนเทศภายในของธนาคาร
    เพื่อให้ง่ายต่อการสืบค้นและนำไปใช้งานต่อยอดอย่างกว้างขวางจนนำไปสู่การปรับปรุงหรือคิดค้นสิ่งใหม่
    ๆ ในแต่ละสายงาน
    โดยธนาคารได้ส่งเสริมให้มีการจัดประกวดนวัตกรรมและความคิดสร้างสรรค์ดังกล่าวในงาน
    KM Day ประจำปี เพื่อนำไปสู่การเป็นองค์กรแห่งการเรียนรู้ที่ยั่งยืน

(3) การประเมินผล (People Assessment)

  ธนาคารมีการประเมินผลการดำเนินงานของพนักงานประจำปี
  โดยเน้นการประเมินศักยภาพในการปฏิบัติงานของพนักงาน
  ตลอดจนประเมินพัฒนาการและทักษะในการขับเคลื่อนการดำเนินงานให้สำเร็จตามเป้าหมายและนโยบายที่กำหนดไว้
  การประเมินผลการดำเนินงานดังกล่าว เน้นความโปร่งใส เป็นธรรมต่อพนักงานในทุกระดับ
  ผ่านการผสมผสานเครื่องมือประเมินผลที่หลากหลาย อาทิ การประเมินผลตามสายบังคับบัญชา
  และการประเมินผล 360 องศา เป็นต้น

  เป้าหมายสำคัญของธนาคารในการประเมินผลการดำเนินงานของพนักงาน
  มิได้จำกัดขอบเขตเพียงการวัดผลการปฏิบัติงานเท่านั้น
  แต่มุ่งเน้นให้เป็นเครื่องมือสำหรับการปรับปรุงกระบวนการปฏิบัติงาน
  และการบริหารทรัพยากรบุคคลอย่างมีบูรณาการด้วย กล่าวคือ
  การประเมินผลประจำปีถูกใช้เป็นกลไกสำคัญในการรักษาระดับมาตรฐานการปฏิบัติงานและการให้บริการลูกค้าและผู้มีส่วนเกี่ยวข้องได้อย่างเป็นระบบ
  ในขณะเดียวกัน ผลการประเมินได้ถูกใช้เป็นข้อมูลสะท้อนกลับ (Feedback)
  แก่พนักงานในมิติของการพัฒนาและยกระดับศักยภาพของตนเองอย่างต่อเนื่อง
  มิติของโอกาสความก้าวหน้าในสายอาชีพ
  และแก่ธนาคารในการคัดกรองและรักษาพนักงานที่มีศักยภาพให้คงอยู่กับองค์กรผ่านมาตรการเชิงรุกต่างๆ

(4) ค่าตอบแทนและสวัสดิการพนักงาน (Employee Compensation and Benefits)

  ธนาคารพิจารณาผลตอบแทนพนักงานตามผลการปฏิบัติงานที่แท้จริงของพนักงานบนพื้นฐานของความถูกต้องและเป็นธรรม
  โดยจำแนกการให้ผลตอบแทนพนักงานเป็น 3 ประเภท ได้แก่

1.  ผลตอบแทนเป็นตัวเงิน ซึ่งเป็นผลจากการปฏิบัติงานของพนักงานและตอบแทนโดยตรง เช่น
    การจ่ายตามค่าของงานที่เพิ่มขึ้น การขึ้นค่าจ้างตามผลการทำงานที่ดี
    การตอบแทนความทุ่มเทและมีส่วนในความสำเร็จทางธุรกิจ
    และการให้รางวัลในฐานะที่มีผลงานดีเด่น เป็นต้น

2.  ผลตอบแทนที่เป็นตัวเงินแต่ตอบแทนในทางอ้อม เช่น การกำหนดระดับความมีอาวุโส
    การพิจารณาถึงความรับผิดชอบด้านสังคม และ สวัสดิการต่าง ๆ อาทิ
    กองทุนสำรองเลี้ยงชีพพนักงาน กองทุนประกันสังคม การประกันสุขภาพกลุ่ม
    การประกันชีวิตกลุ่ม การประกันอุบัติเหตุกลุ่ม การตรวจสุขภาพประจำปี
    ห้องพยาบาลของธนาคาร ห้อง Mother Corner
    (ห้องสำหรับพนักงานที่เป็นมารดาในการเก็บน้ำนมให้บุตร) ตลอดจนการให้ทุนการศึกษา
    Kiatnakin Responsibility Scholarships สำหรับบุตรของพนักงาน เป็นต้น

3.  ผลตอบแทนซึ่งไม่มีค่าเป็นตัวเงิน เช่น การมอบหมายงานที่ท้าทายความสามารถ
    อันจะเปิดโอกาสให้พนักงานก้าวหน้าในสายอาชีพ
    การพัฒนาพนักงานผ่านระบบการฝึกอบรมและระบบอื่น ๆ
    การส่งเสริมให้พนักงานพัฒนาศักยภาพของตนเองให้สูงขึ้น เป็นต้น

(5) การวางแผนสืบทอดตำแหน่ง (Succession Plan)

  ธนาคารยังคงดำเนินงานตามแผนนโยบายทดแทนตำแหน่งงานและกำหนดแผนสืบทอดตำแหน่ง
  (Succession Plan) ของกรรมการและผู้บริหารระดับสูงอย่างต่อเนื่อง โดยในปี 2555
  ได้เพิ่มเติมการกำหนดตัวผู้สืบทอดตำแหน่งสำหรับตำแหน่งที่สำคัญอย่างยิ่งต่อการดำเนินธุรกิจธนาคาร
  (critical positions)
  เพื่อให้มั่นใจว่าธนาคารมีบุคลากรภายในที่มีความรู้ความสามารถที่จะรองรับการดำเนินธุรกิจของธนาคารได้อย่างต่อเนื่อง
  นอกจากนั้น ยังได้มีการระบุกลุ่มบุคลากรผู้มีศักยภาพสูง (talent/ high potentials)
  ในแต่ละสายงานซึ่งถือเป็นทรัพยากรที่มีคุณค่าและสามารถพัฒนาให้เป็นกำลังสำคัญของธนาคารได้ในอนาคต

  8.6.2 งานด้านพัฒนาองค์กร

(1) การฝึกอบรม

  ธนาคารมุ่งมั่นส่งเสริมและพัฒนาให้พนักงานทั่วไปจนถึงผู้บริหารระดับสูงได้รับการฝึกอบรมเพื่อเพิ่มพูนทักษะ
  (Skill) และความรู้ความเชี่ยวชาญ (Knowledge) ตลอดจนผลักดันการสร้างเสริมทัศนคติ
  (Attitude) ที่เหมาะสมกับการปฏิบัติงานให้ได้ในระดับที่สามารถใส่ใจและไว้ใจได้
  อันเป็นแก่นหลักของค่านิยมองค์กร ดังนั้น
  ในภาพรวมการฝึกอบรมของธนาคารจึงเน้นที่การพัฒนาทักษะ ความรู้
  ความสามารถตามขีดความสามารถหลักขององค์กร (Core Competency)
  ความสามารถหลักตามตำแหน่งงาน (Functional Competency) และภาวะผู้นำ
  (Leadership Competency)

  ในปี 2555 ที่ผ่านมา
  ธนาคารได้จัดหลักสูตรการฝึกอบรมสำหรับพนักงานทั่วไปจนถึงหลักสูตรสำหรับผู้บริหารระดับสูงอย่างต่อเนื่อง
  ทั้งในรูปแบบของการฝึกอบรมที่จัดขึ้นภายใน อาทิ การจัดสัมมนา สัมมนาเชิงปฏิบัติการ
  การบรรยาย และ Team building โดยเชิญวิทยากรที่มีความรู้ความเชี่ยวชาญ
  และประสบการณ์ซึ่งได้รับการยอมรับในสายอาชีพอย่างกว้างขวางมาเป็นผู้ถ่ายทอดทักษะ ความรู้
  และประสบการณ์ให้แก่ผู้เข้ารับการอบรม
  รวมทั้งรูปแบบของการฝึกอบรมที่จัดขึ้นโดยหน่วยงานภายนอกองค์กร
  เป้าหมายเพื่อให้พนักงานและผู้บริหารได้มีโอกาสเสาะแสวงหาองค์ความรู้และกระตุ้นความคิดสร้างสรรค์
  อันจะนำมาสู่การสร้างคุณค่าและประโยชน์ให้กับธนาคารต่อไปในอนาคต

(2) โครงการปลูกฝังค่านิยมและวัฒนธรรมองค์กร

  ธนาคารตระหนักถึงความสำคัญของการปลูกฝังค่านิยมและเสริมสร้างวัฒนธรรมองค์กร
  ตลอดจนการสร้างบรรยากาศในการทำงานที่ดี
  โดยมีเป้าหมายสำคัญเพื่อให้พนักงานมีความยึดมั่นผูกพัน (Engagement) กับองค์กร
  พร้อมที่จะปฏิบัติงานอย่างเต็มศักยภาพด้วยความเต็มใจ
  และอยู่ร่วมงานกับองค์กรเป็นระยะเวลานาน
  ซึ่งจะเป็นกลไกสำคัญในการสร้างเสริมให้ธนาคารมีความแข็งแกร่งและสามารถแข่งขันได้อย่างมีศักยภาพในระยะยาว

  ในปี 2554 ธนาคารได้ดำเนินโครงการ Voice to KK
  โดยมีบริษัทที่ปรึกษาซึ่งได้รับการยอมรับในระดับสากล (Gallup) มาเป็นผู้ให้คำแนะนำ
  โครงการนี้เป็นโครงการระยะยาวที่บูรณาการความร่วมมือของทุกฝ่ายในองค์กร ตั้งแต่
  ผู้บริหารระดับสูงขององค์กรไปจนถึงพนักงานในทุกระดับ มีเป้าหมาย คือ
  สร้างเสริมให้พนักงานมีความยึดมั่นและผูกพันกับองค์กรยิ่งขึ้น ในขณะเดียวกัน
  ธนาคารได้ดำเนินการปลูกฝังค่านิยมและวัฒนธรรมขององค์กร
  ผ่านช่องทางการสื่อสารภายในรูปแบบต่าง ๆ และผ่านโครงการ Voice to You มาโดยตลอด
  ด้วยความมุ่งมั่นที่จะทำให้พนักงานทุกระดับขององค์กรยึดมั่นในค่านิยมเดียวกัน
  อันจะสะท้อนไปสู่พฤติกรรมที่ดีขององค์กรที่เป็นหนึ่งเดียว

  8.6.3 การสื่อสารภายในองค์กร

  ธนาคารมีระบบการสื่อสารกับพนักงานอย่างต่อเนื่อง สม่ำเสมอ และรวดเร็ว
  ผ่านสื่อทันสมัยรูปแบบต่างๆ เช่น อินทราเน็ต (KK World) การส่งข้อความสั้นถึงพนักงาน (KK
  SMS) การประชุมทางไกล (KK VDO Conference) ป้ายประกาศ ของที่ระลึกในโอกาสต่าง ๆ
  เป็นต้น เพื่อให้พนักงานได้รับทราบข่าวสารครบถ้วน ทันเหตุการณ์ทั้งภายในและภายนอกองค์กร
  มีโอกาสแลกเปลี่ยนความเห็นระหว่างกัน
  เป็นสื่อกลางในการสร้างความเข้าใจอันดีระหว่างผู้บริหารและพนักงาน
  สร้างความร่วมมือในการทำงาน มีบรรยากาศที่ดีในการทำงาน
  และสื่อสารภาพลักษณ์ที่ดีขององค์กร เพื่อสนับสนุนให้ธนาคารบรรลุเป้าหมายทางธุรกิจที่วางไว้